****

**สาร ม.พ.พ.ท.**

**ปีที่ ๑๖ ฉบับที่ ๒ เดือน กุมภาพันธ์ พุทธศักราช ๒๕๖๐**

**กทม.สั่งเร่งติดตั้ง “ลิฟท์” ทุกสถานีรถไฟฟ้า หลัง “ผู้พิการ” โวยไม่ได้รับความสะดวก**

******   **

เมื่อวันที่ ๒๓ มกราคม พล.ต.ท.อำนวย นิ่มมะโน รองผู้ว่าราชการกรุงเทพมหานคร (กทม.) แถลงภายหลังประชุมคณะผู้บริหาร กทม.ว่า **ที่ประชุมได้หารือกรณีการติดตั้งลิฟท์สำหรับผู้พิการบริเวณสถานีรถไฟฟ้า ซึ่งดำเนินการล่าช้ากว่ากำหนด และถูกผู้พิการร้องเรียนว่าไม่ได้รับความสะดวกในการเดินทาง ว่า กทม.ไม่ได้นิ่งนอนใจ ได้ให้ความสำคัญกับเรื่องนี้มาตลอด** ซึ่งที่ผ่านมา กทม.ได้จัดสรรงบประมาณ ๓๕๐ ล้านบาท ในการติดตั้งลิฟท์สำหรับผู้พิการบริเวณสถานีรถไฟฟ้า จำนวน ๒๓ สถานี มีกำหนดแล้วเสร็จเมื่อวันที่ ๒๔ สิงหาคม ๒๕๕๙ แต่**ขณะนี้การดำเนินการก่อสร้างลิฟท์แล้วเสร็จเพียงบางส่วน เหลืออีก ๑๙ สถานี ที่ยังไม่แล้วเสร็จ เนื่องจากมีข้อขัดข้องบางประการ**  
 “เบื้องต้นทราบว่าบางส่วนเกิดจากเรื่องของสถานที่ติดตั้ง **ซึ่งมีปัญหาในการขุดเจาะไปเจอสาธารณูปโภคจึงต้องย้ายที่ใหม่ และผู้รับเหมาแจ้งว่ามีเวลาในการดำเนินการค่อนข้างน้อยเพียง ๓–๔ ชั่วโมงต่อวัน ซึ่ง กทม.จะตั้งผู้ตรวจราชการ กทม.ไปตรวจสอบข้อเท็จจริงต่างๆ ว่าเกิดจากสาเหตุใด** หากเป็นเหตุสุดวิสัยก็จะเร่งดำเนินการแก้ไข แต่หากพบว่าเป็นความบกพร่องของผู้รับผิดชอบไม่ว่าจะเป็นในส่วนของผู้รับเหมาหรือส่วนของ กทม.ก็จะดำเนินการตามระเบียบต่อไป” พล.ต.ท.อำนวย กล่าวและว่า จากที่ได้มอบหมายให้สำนักการจราจรและขนส่ง กทม.จัดทำโรดแมปการดำเนินงาน ปรากฏว่าในช่วงเดือน มีนาคม ๒๕๖๐ จะมี ๓–๔ สถานี แล้วเสร็จ คาดว่าจะแล้วเสร็จทั้งหมดภายในปลายปี ๒๕๖๐ (ประชาชาติธุรกิจออนไลน์/มูลนิธิพัฒนาคนพิการไทย ๒๓ ม.ค.๖๐)

**เครือข่ายคนพิการชวนประชาชนฟ้อง BTS เผย ๒๒ ปี ยังไม่มีลิฟต์ให้ใช้**

**** 

**เครือข่ายคนพิการชวนประชาชน ร่วมลงชื่อ ร่วมฟ้องและสนับสนุน กทม และ BTS สร้างลิฟต์ช้า ระบุ** เป็นประโยชน์สาธารณะ สะเทือนใจเห็นคนชรา คนท้องแก่ เดินขึ้นบันได แต่เศร้าใจกว่า ๒๒ ปีผ่านไป คนพิการยังไม่มีโอกาสขึ้นรถไฟฟ้า

**นายธีรยุทธ สุคนธวิท ประธานภาคีเครือข่ายขนส่งมวลชนทุกคนต้องขึ้นได้ (T4A) ซึ่งส่วนใหญ่ประกอบไปด้วยคนพิการ กล่าวถึงความคืบหน้า กรณีการยื่นฟ้องศาลแพ่ง** เพื่อเรียกร้องค่าเสียหาย กรณี กทม. และ BTS จัดลิฟท์และสิ่งอำนวยความสะดวกล่าช้า ว่า ขณะนี้ศาลได้รับเรื่องเป็นที่เรียบร้อยแล้ว โดยศาลจะทำการไต่สวนพยานหลักฐานในวันที่ ๓๐ มีนาคม ๒๕๖๐  นี้

อย่างไรก็ตาม เนื่องจากเรื่องนี้เป็นประเด็นสาธารณะ เพราะลิฟต์ขึ้นสถานีรถไฟฟ้าเป็นประโยชน์ต่อประชาชนทุกคน  **ทางเครือข่ายฯ จึงอยากเชิญชวนประชาชนเข้ามาสนับสนุนเรื่องนี้  เพื่อเป็นการสะท้อนความสึกของประชาชนเพื่อให้ทั้งสองหน่วยงานเดินหน้าสร้างลิฟต์ให้เสร็จโดยเร็ว**

“อยากให้ประชาชนทุกคนเข้ามามีส่วนร่วมทั้งการร่วมฟ้องและการสนับสนุน เพราะเรื่องลิฟต์เป็นผลประโยชน์ของทุกคน หลายครั้งที่ต้องเห็นผู้สูงอายุ คนท้องแก่ คนที่มีไม้เท้า เดินขึ้นบันได้ BTS อย่างช้าๆ ก็รู้สึกสะเทือนใจ ว่าการเข้าถึงระบบขนส่งมวลชนไม่มีความสะดวกมากนัก **แต่เมื่อมองกลับมาที่คนพิการก็ยิ่งเศร้าใจมากกว่า เพราะกว่า ๒๒ ปีที่มี BTS คนพิการกลับไม่มีโอกาสได้ขึ้นรถไฟฟ้าเลย เพราะวีลแชร์ที่พวกเราใช้ไม่สามารถขึ้นบันไดได้**”

ประธานภาคีเครือข่ายขนส่งมวลชนทุกคนต้องขึ้นได้ (T4A) กล่าวต่อไปว่า **ประเทศไทยมีคนพิการ ๒ ล้านคน จึงอยากให้มาร่วมฟ้องกันให้มากๆ เพราะการเข้าถึงระบบขนส่งสาธารณะเป็นสิ่งที่กฎหมายที่กำหนดไว้ชัดเจนมานานแล้ว ประชาชนคนไทยต้องร่วมกันสร้างมาตรฐานของประเทศเราใหม่ให้เข้าถึงได้สำหรับทุกคน** และที่สำคัญเราต้องร่วมกันเรียกร้องเพื่อให้สิทธิตามกฏหมายเกิดขึ้นจริง ณ วันนี้

โดยประชาชน ทุกคน **สามารถลงชื่อได้ที่ Facebook เพจ “ขนส่งมวลชนทุกคนต้องขึ้นได้” ตาม link นี้** https://www.facebook.com/Transportation4all/posts/1727901070853815 โดยแบ่งเป็น การร่วมลงชื่อ “เพื่อร่วมฟ้อง” ซึ่งต้องเป็น บุคคลที่ได้รับผลกระทบโดยตรง ได้แก่ คนพิการที่มีบัตรประจำตัวคนพิการตามกฎหมาย ผู้สูงอายุ คนป่วย คนท้อง ขณะที่**บุคคลทั่วไป  สามารถร่วมลงชื่อเพื่อแสดงการสนับสนุนได้**  โดยทางเครือข่ายต้องการให้ได้รายชื่อมากที่สุด

ทั้งนี้ค่าเสียเบื้องต้นที่เราเรียกร้องต่อศาลแพ่ง คือ วันละ ๑,๐๐๐ บาท นับจากวันที่ ๒๑ ม.ค.๒๕๕๙ ซึ่งเป็นวันที่ศาลแพ่งมีคำสั่งให้สร้างลิฟต์ให้แล้วเสร็จ ถึง ณ วันนี้ก็คนละ ๓๖๑,๐๐๐ บาท และจะเพิ่มขึ้นวันละ ๑,๐๐๐ บาท บวกดอกเบี้ยอีกร้อยละ ๗.๕ จนกว่าจะแล้วเสร็จ ทั้งนี้จำนวนเงินอาจเปลี่ยนแปลงได้ขึ้นอยู่กับศาลพิจารณา (siamturakij.comออนไลน์/มูลนิธิพัฒนาคนพิการไทย ๒ ก.พ.๖๐)

**๒ ปี ลิฟต์บนรถไฟฟ้า 'เพื่อคนพิการ' ยังไปไม่ถึงไหน**

 **ครบ ๒ ปีแล้วที่ศาลปกครองสูงสุดมีคำพิพากษาสั่งให้กรุงเทพมหานครจัดทำลิฟต์ขึ้นลงสำหรับผู้พิการที่สถานีรถไฟฟ้าบีทีเอส ทั้ง ๒๓ สถานี แต่ขณะนี้ก็ยังไม่มีลิฟต์สำหรับผู้พิการบนรถไฟฟ้า** โครงการรถไฟฟ้าบีทีเอส เกิดขึ้นเพื่อต้องการแก้ปัญหา เรื่องการเดินทางในกรุงเทพมหานคร ให้มีความคล่องตัวและสะดวกสบาย ประหยัดเวลา  และลดค่าใช้จ่ายในการเดินทาง **แต่รถไฟฟ้ากลับไม่ได้เข้าถึงคนพิการ อย่างเต็มรูปแบบและไม่สามารถใช้ได้โดยลำพัง**หรือหากมีความจำเป็น จะใช้ก็เป็นไปด้วยความยุ่งยาก ทุลักทุเล **เพราะการออกแบบก่อสร้างสถานี ไม่มีลิฟต์** **ซึ่งเป็นสิ่งอำนวยความสะดวกแก่คนพิการ อันเป็นสิทธิขั้นพื้นฐานที่ควรจะได้รับอย่างเท่าเทียม**

**พ.ศ. ๒๕๓๘  กลุ่มคนพิการยื่นเรื่องฟ้องกรุงเทพมหานคร  และ บริษัทระบบขนส่งมวลชนกรุงเทพฯ** ข้อหาร่วมกันละเลยต่อหน้าที่ ตามพระราชบัญญัติการฟื้นฟูสมรรถภาพคนพิการ พ.ศ. ๒๕๓๔ ต่อศาลปกครอง

**๒๒ กันยายน ๒๕๕๒** ศาลตัดสินยกฟ้อง ด้วยเหตุผล  มีพ.ร.บ. ฟื้นฟูสมรรถภาพคนพิการ พ.ศ. ๒๕๓๔ ใช้บังคับ แต่กฎหมายดังกล่าวไม่ได้กำหนดรายละเอียดของอาคาร สถานี และ ยานพาหนะ ที่จะต้องจัดให้มีสิ่งอำนวยความสะดวกแก่คนพิการแต่อย่างใด

**๒๒ กันยายน ๒๕๕๒** นายสุภรธรรม มงคลสวัสดิ์ ประธานคณะกรรมการอิสระเพื่อความเสมอภาค กับพรรคพวก ยื่นอุทธรณ์คำตัดสินของศาลปกครองกลาง ต่อศาลปกครองสูงสูด

**๒๑ มกราคม ๒๕๕๘** ศาลปกครองสูงสุดมีคำพิพากษา กลับคำพิพากษาศาลปกครองกลาง สั่งให้กรุงเทพมหานครจัดทำลิฟต์ขึ้นลงสำหรับผู้พิการที่สถานีรถไฟฟ้าบีทีเอส ทั้ง ๒๓ สถานี และให้จัดทำอุปกรณ์อำนวยความสะดวกสำหรับผู้พิการรวมทั้งติดตั้งอุปกรณ์อำนวยความสะดวกสำหรับผู้พิการบนรถไฟฟ้าบีทีเอส ตามคำสั่งศาลให้แล้วเสร็จ ภายใน ๑ ปี หลังจากมีคำพิพากษา

**๒๐ มกราคม ๒๕๕๙ ครบรอบ ๑ ปี** หลังศาลปกครองสูงสุดมีคำสั่งให้บีทีเอส-กรุงเทพฯ สร้างสิ่งอำนวยความสะดวก แต่กลับไร้ความคืบหน้า-ใช้งานไม่ได้จริง

**๒๑ มีนาคม ๒๕๕๙** กรุงเทพฯ ออกมาขอโทษต่อผู้โดยสารด้วยการแจกใบปลิวบนสถานี รวมทั้งขออภัยต่อผู้พิการทุกท่านด้วย กรณีดำเนินงานไม่ทันตามกำหนดเนื่องจากติดปัญหาเรื่องการเลือกพื้นที่ในการสร้างลิฟต์

**๒๐ มกราคม ๒๕๖๐ ครบ ๒ ปี**แล้วที่คนพิการไม่สามารถใช้บริการขนส่งสาธารณะรถไฟฟ้าบีทีเอส  ฟ้องเรียกค่าเสียหายจากกรุงเทพฯ ต่อศาลแพ่ง กรณีที่ไม่จัดสิ่งอำนวยความสะดวกตามคำสั่งศาล (news.voicetv.co.thออนไลน์ ๒๓ ม.ค.๖๐)

**จี้รับเหมาเร่งทำลิฟต์ผู้พิการคาดเดือนมี.ค.ใช้งาน๓สถานี**

 **ทีเอส เผย "พร้อมพงษ์-ทองหล่อ-ราชดำริ" เปิดใช้งานได้เดือน มี.ค.๖๐** คาดก่อสร้างแล้วเสร็จทั้งหมดภายในปีนี้ แต่มีบางสถานีมีอุปสรรครื้อย้ายสาธารณูปโภค  
 นายสุธน อาณากุล รองผู้อำนวยการสำนักการจราจรและขนส่ง (สจส.) กรุงเทพมหานคร (กทม.) เปิดเผยว่า **กทม.ได้หารือกับทางรถไฟฟ้าบีทีเอสและผู้รับเหมาก่อสร้างลิฟต์สำหรับผู้พิการที่มาใช้บริการสถานีรถไฟฟ้าบีทีเอส เพื่อเร่งรัดงานก่อสร้างลิฟต์สำหรับผู้พิการให้แล้วเสร็จ** โดยบีทีเอสได้เปิดพื้นที่ให้ผู้รับจ้างทำงานได้ตลอด ๒๔ ชั่วโมงแล้ว เนื่องจากก่อนหน้านี้ผู้รับจ้างทำงานได้เพียง ๓-๔ ชั่วโมงต่อวันในช่วงบีทีเอสปิดให้บริการ ทั้งนี้ การทำงานตลอด ๒๔ ชม.จะเป็นการทำงานแบบเบาๆ เล็กๆ ไม่กระทบต่อผู้มาใช้บริการ ส่วนงานหนัก ใช้อุปกรณ์ชิ้นใหญ่ให้เร่งทำช่วงหลังบีทีเอสปิด  
 **นายสุธนกล่าวอีกว่า** ลิฟต์สำหรับผู้พิการที่คาดว่าจะก่อสร้างแล้วเสร็จพร้อมใช้งานภายในเดือน มี.ค.๒๕๖๐ จำนวน ๓ สถานี ประกอบด้วย พร้อมพงษ์ ทองหล่อ และราชดำริ ที่เหลืออีก ๑๖ สถานี ตั้งเป้าให้เสร็จภายในปีนี้ โดย กทม.พยายามเร่งรัดการก่อสร้างอย่างเต็มที่ อย่างไรก็ตาม ในส่วนนี้มี ๓ สถานีที่อาจจะล่าช้า แต่จะพยายามให้เสร็จตามเป้าหมาย เนื่องจากปัจจุบันยังไม่ได้ข้อยุติเรื่องพื้นที่การก่อสร้าง รวมถึงมีอุปสรรคในการรื้อย้ายสาธารณูปโภค ได้แก่ ที่สถานีนานา พญาไท และศาลาแดง.(ryt๙.com ๓๑ ม.ค. ๖๐)

**ศาลแพ่งเลื่อนนัดไต่สวนคดีผู้พิการฟ้องกทม.๑๗ก.พ.นี้**

 **ทนายผู้พิการ ระบุ ศาลแพ่ง เตรียมนัดไต่สวนคดีแบบกลุ่มผู้พิการวีลแชร์ รวมตัวฟ้อง กทม. ล่าช้าติดตั้งลิฟต์บริการ ๒๓ สถานี BTS วันที่ ๑๗ ก.พ. นี้**

นายสนธิวงศ์ มงคลสวัสดิ์ ทนายความ กล่าวถึงความคืบหน้า**กรณีที่ นายสุพรชัย มงคลสวัสดิ์ อายุ ๕๐ ปี เลขานุการโรงเรียนวัดมหาไถ่ ชลบุรี เป็นตัวแทนผู้พิการนั่งวีลแชร์ ๙๘ คน ยื่นฟ้องคดีแพ่งกับกรุงเทพมหานคร เรียกค่าเสียหาย ๓๖๑,๐๐๐ บาท กรณีที่ไม่ได้รับความสะดวกจากการถูกกรุงเทพมหานคร กระทำละเมิดปฏิบัติหน้าที่ล่าช้า** ยังไม่สามารถติดตั้งลิฟต์สถานีรถไฟฟ้า BTS บริการผู้พิการให้ครบทั้ง ๒๓ สถานี ภายในเวลา ๑ ปี ตามคำสั่งศาลปกครองสูงสุด ว่า คดีนี้เราได้ยื่นฟ้องดำเนินคดีแบบกลุ่ม คือมี นายสุพรชัย เป็นโจทก์ฟ้องไปเพียงคนเดียวก่อน โดยผลคดีจะผูกพันผู้พิการรายอื่นที่เข้ามาร่วมฟ้องเป็นโจทก์ในภายหลังด้วย

ขณะหลังจากยื่นคดีไปเมื่อวันที่ ๒๐ ม.ค. ที่ผ่านมาแล้ว เดิมศาลนัดไต่สวนการดำเนินคดีแบบกลุ่มในเดือน มี.ค. นี้ แต่ล่าสุดเจ้าหน้าที่ศาลแจ้งว่า **ศาลได้เลื่อนเวลานัดเร็วขึ้นมาเป็นช่วงเช้า วันที่ ๑๗ ก.พ. นี้ เนื่องจากคดีเป็นที่สนใจของประชาชน**

นายสนธิวงศ์ ทนายความ กล่าวว่า **ฝ่ายโจทก์ เตรียมพยาน ๕ ปาก เพื่อนำสืบต่อศาล เกี่ยวกับความยากลำบากของโจทก์ในการเดินทางในชีวิตประจำวัน , ค่าใช้จ่ายอื่น ๆ ซึ่งโจทก์มีศักยภาพที่จะพิทักษ์สิทธิ์ของสมาชิกคนพิการ**อย่างไรก็ดีทราบว่าศาลส่งหมายให้จำเลยส่งคำให้การหักล้างคดีแล้ว  (news.sanook.comออนไลน์ ๒ ก.พ.๖๐)


**ศาลเลื่อนไต่สวนคนพิการวีลแชร์ฟ้อง กทม.ไม่สร้างลิฟต์ BTS นัดอีกครั้ง ๒๑ มี.ค.**

**ศาลแพ่งเลื่อนไต่สวนคำร้องคนพิการวีลแชร์ ฟ้อง กทม.แบบกลุ่ม ๙๘ ราย ไม่สร้างลิฟต์BTSให้ครบทั้ง๒๓สถานีนัดอีกครั้ง๒๑มี.ค.นี้** ศาลแพ่งนัดไต่สวนคำร้องขอยื่นฟ้องคดีแบบกลุ่ม ในคดีหมายเลขดำที่ พ.๒๔๖/๒๕๖๐ ที่**นายสุพรธรรม มงคลสวัสดิ์ อายุ ๕๐ ปี ผู้พิการนั่งรถวีลแชร์ซึ่งเป็นครูและเลขานุการโรงเรียนวัดมหาไถ่ เป็นผู้แทนกลุ่มคนพิการภาคีเครือข่ายขนส่งมวลชนทุกคนต้องขึ้นได้รวม ๙๘ คน เป็นโจทก์ยื่นฟ้องกรุงเทพมหานครเป็นจำเลยเรื่องละเมิด เรียกค่าเสียหาย ๓๖๑,๐๐๐ บาทต่อคน** ค่าเสียหายคำนวณจากการมีค่าใช้จ่ายในการเดินทาง การไม่ได้รับความสะดวกต่างๆ ที่คำนวณเป็นเงินวันละ ๑,๐๐๐ บาท นับตั้งแต่วันที่ ๒๑ ม.ค. ๕๙ ที่ครบกำหนดต้องดำเนินการตามคำพิพากษาศาลปกครองสูงสุดที่สั่งให้กรุงเทพมหานครจัดสร้างลิฟต์โดยสารอำนวยความสะดวกแก่ผู้พิการในสถานีรถไฟฟ้าบีทีเอส (BTS) ให้ครบทั้ง ๒๓ สถานี โดยนายสุพรธรรมได้ยื่นฟ้องต่อศาลแพ่งเมื่อวันที่ ๒๐ ม.ค. ๖๐ ที่ผ่านมา

  ต่อมาเวลา ๑๒.๐๐ น. **นายสนธิพงศ์ มงคลสวัสดิ์ ทนายความ เปิดเผยว่า ศาลแพ่งมีคำสั่งเลื่อนนัดการไต่สวนคำร้องขอยื่นฟ้องคดีแบบกลุ่มออกไปก่อน** เนื่องจากมีการส่งหมายแจ้งการฟ้องให้ กทม.ทราบเมื่อต้นเดือน ก.พ.ที่ผ่านมาซึ่ง กทม.ยังไม่ได้ทำให้การคัดค้านเข้ามาส่งศาล ดังนั้นจึงนัดไต่สวนใหม่ในวันที่ ๒๑ มี.ค.นี้ เวลา ๐๙.๐๐ น.  
 นายสนธิพงศ์กล่าวอีกว่า การไต่สวนคำร้องได้เตรียมพยานซึ่งเป็นผู้พิการขา เข้าเบิกความเพื่อให้ศาลพิจารณา โดยคำพิพากษาศาลปกครองสูงสุดนั้นระบุว่า **ผู้พิการมีสิทธิเสรีภาพที่จะเดินทางโดยสะดวก แต่กลับขาดประโยชน์จากการใช้โดยรถไฟฟ้าบีทีเอส เมื่อลิฟต์โดยสารขึ้นไปบนสถานีนั้นมีการจัดสร้างเพียง ๓ สถานี จากทั้งหมด ๒๓ สถานี** ในขณะที่รถไฟฟ้าส่วนต่อขยาย ถึงจะมีการสร้างลิฟต์โดยสารแต่ก็ไม่ครบทุกทางขึ้นลง กลุ่มโจทก์มุ่งหวังว่าการยื่นฟ้องจะทำให้บริษัทที่รับผิดชอบการก่อสร้าง ดำเนินการก่อสร้างให้ครบทุกสถานีเพื่อให้คนพิการได้ใช้บริการรถโดยสารสาธารณะอย่างเท่าเทียมคนทั่วไป  
 ขณะที่การฟ้องนี้ล่าสุดได้ขอแก้คำฟ้องเพิ่มเติมในส่วนค่าเสียด้วย ซึ่งตาม พ.ร.บ.ส่งเสริมและพัฒนาคุณภาพชีวิตคนพิการ พ.ศ. ๒๕๕๐ มาตรา ๑๖ กำหนดให้สิทธิไว้ว่า หากเป็นการจงใจเลือกปฏิบัติต่อผู้พิการ หากศาลพิจารณาเชิงลงโทษ สามารถกำหนดค่าเสียหาให้ได้สูงสุด ๔ เท่าจากค่าเสียหายที่แท้จริง **ดังนั้น ตนจึงขออนุญาตศาลแพ่งแก้ไขคำฟ้องเพิ่มเติมค่าเสียหาย จากเดิม ๓๖๐,๐๐๐ บาท ขอแก้ไขเป็น ๑,๔๔๐,๐๐๐ บาทต่อราย โดยขอยื่นฟ้องตามมูลค่าความเสียหายสูงสุด ไม่เกิน ๔ เท่าจากเดิมที่เราคำนวณค่าใช้จ่ายจริงในมูลค่าต่ำสุด** ซึ่งศาลแพ่งก็มีคำสั่งอนุญาตให้เราแก้ไขคำฟ้องได้ ส่วนคดีนี้ศาลจะวินิจฉัยอย่างไรก็เป็นดุลยพินิจ  (manager.co.thออนไลน์ ๑๗ ก.พ.๖๐)

**ภาษามือ..เปิดโลกเงียบ…สู่โลกกว้าง**

****

**ความรู้สึก,ความประทับใจ**

**Feeling,impression**

**กพร.ฝึก “ช่างทำขาเทียม” ช่วยคนพิการเข้าถึงกายอุปกรณ์เพิ่ม**

 **ก.แรงงาน ฝึกช่างทำขาเทียม ช่วยเหลือคนพิการตามโครงการอันเนื่องมาจากพระราชดำริ รองรับรพ.ต้องการช่างทำกายอุปกรณ์จำนวนมากเผยอบรมแล้ว๓รุ่น** นายธีรพล ขุนเมือง อธิบดีกรมพัฒนาฝีมือแรงงาน (กพร.) กระทรวงแรงงาน เปิดเผยหลังจากเข้าเฝ้ารับเสด็จฯ สมเด็จพระเทพรัตนราชสุดาฯ สยามบรมราชกุมารี องค์นายกกิตติมศักดิ์มูลนิธิขาเทียม ในสมเด็จพระศรีนครินทราบรมราชชนนี เสด็จฯมาประชุมสามัญประจำปี พ.ศ. ๒๕๖๐ และรับพระราชทานโล่ประกาศเกียรติคุณแด่กรมพัฒนาฝีมือแรงงาน ที่ให้การสนับสนุนโครงการพัฒนาช่างเครื่องช่วยคนพิการเมื่อวันที่ ๒๓ มกราคม ๒๕๖๐ ณ มูลนิธิขาเทียม ในสมเด็จพระศรีนครินทราบรมราชชนนี อำเภอแม่ริม จังหวัดเชียงใหม่ ว่า **กพร. โดยสถาบันพัฒนาฝีมือแรงงาน ๑๙ เชียงใหม่ ได้ร่วมกับมูลนิธิขาเทียมในสมเด็จพระศรีนครินทราบรมราชชนนี ดำเนินการฝึกอบรมหลักสูตรการฝึกเตรียมเข้าทำงาน สาขาช่างเครื่องช่วยคนพิการ ระหว่างวันที่ ๙ มกราคม - ๓๑ พฤษภาคม ๒๕๖๐ จำนวน ๒๑ คน** รวมระยะเวลาฝึกในมูลนิธิฯ เป็นเวลา ๔ เดือน และฝึกภาคปฏิบัติ (ภาคสนาม) เป็นระยะเวลา ๑ เดือน  
 “การนำแนวพระราชดำริต่างๆ มาจัดทำเป็นโครงการอันเนื่องมาจากพระราชดำริ มีบทบาทสำคัญอย่างยิ่งต่อการพัฒนาประเทศอย่างยั่งยื่น ซึ่งเป็นกลไกในการขับเคลื่อนเพื่อให้การดำเนินงานของกระทรวงแรงงานเป็นไปในทิศทางเดียวกัน โดยสอดคล้องกับนโยบายของ พลเอก ศิริชัย ดิษฐกุล รัฐมนตรีว่าการกระทรวงแรงงาน ด้านการสอดแทรกแนวทางปรัญชาเศรษฐกิจพอเพียงในทุกหลักสูตรการฝึกอบรมให้กำลังแรงงาน และเป็นไปตามวาระปฏิรูป ๘+๑ การเทิดทูนสถาบันพระมหากษัตริย์ **กพร. จึงร่วมกับมูลนิธิขาเทียมใน สมเด็จพระศรีนครินทราบรมราชชนนี เพื่อเสริมสร้างความรู้และทักษะ ในการประกอบอาชีพ อีกทั้งเพื่อสนับสนุนและบูรณาการความร่วมมือกับหน่วยงานที่เกี่ยวข้องเพื่อร่วมกันดำเนินโครงการอันเนื่องมาจากพระราชดำริให้บรรลุตามพระราชประสงค์**” นายธีรพลกล่าว  
 นายธีรพล กล่าวว่า จากปัญหาความต้องการช่างเครื่องช่วยคนพิการในโรงพยาบาลประจำอำเภอและประจำจังหวัดมีจำนวนมาก เพื่อทำงานในโรงพยาบาลทั่วประเทศ ในขณะที่มูลนิธิขาเทียมฯ ไม่สามารถผลิตและพัฒนาช่างเครื่องช่วยคนพิการได้เพียงพอกับความต้องการ **สถาบันพัฒนาฝีมือแรงงาน ๑๙ เชียงใหม่ จึงร่วมกับมูลนิธิขาเทียมในสมเด็จพระศรีนครินทราบรมราชชนนี จัดทำโครงการฝึกอบรมช่างเครื่องช่วยคนพิการ เพื่อแก้ไขปัญหาการขาดแคลนแรงงานช่างทำขาเทียมให้เพียงพอและสามารถบริการคนพิการได้อย่างทั่วถึง** อีกทั้งเพื่อพัฒนาทักษะฝีมือให้แรงงานในสาขาดังกล่าว สามารถนำไปประกอบอาชีพและส่งแรงงานที่มีทักษะเหล่านี้เข้าทำงานในโรงงานขาเทียมประจำโรงพยาบาลชุมชนต่อไป  
 “กรมพัฒนาฝีมือแรงงาน โดยสถาบันพัฒนาฝีมือแรงงาน ๑๙ เชียงใหม่ ดำเนินการฝึกอบรมหลักสูตร เตรียมเข้าทำงาน สาขาช่างเครื่องช่วยคนพิการ ตั้งแต่ปี ๒๕๕๘ จนถึงปัจจุบัน รวมแล้ว ๓ รุ่น **หลังจบฝึกอบรมทางมูลนิธิขาเทียมก็จะส่งให้ไปทำงาน ณ โรงงานขาเทียมประจำโรงพยาบาลชุมชนทั่วประเทศ และได้รับการบรรจุเป็นพนักงานราชการ เมื่อผ่านการทดสอบมาตรฐานฝีมือแรงงานด้วย** โดยได้รับเงินเดือนกว่า ๑๐,๐๐๐ บาท จึงทำให้ผู้จบหลักสูตรดังกล่าวมีงานทำที่มั่นคงทุกคน ทั้งนี้ กพร. จะดำเนินการทดสอบมาตรฐานฝีมือก่อนส่งตัวเข้าทำงานในสถานที่ต่างๆ เพื่อให้มั่นใจว่าผู้จบฝึกมีทักษะได้มาตรฐานและพร้อมที่จะให้บริการอย่างมีประสิทธิภาพ”นายธีรพล  
กล่าว  (manager.co.thออนไลน์ ๒๕ ม.ค.๖๐)

**"แมนยูฯ" มีแผนต่อเติมสนามเป็น ๘๘,๐๐๐ ที่นั่ง กระทบผู้ถือตั๋วปี ๒,๖๐๐ คนต้องย้ายโซน**

****สโมสรฟุตบอลแมนเชสเตอร์ ยูไนเต็ด ทีมดังแห่งเกาะอังกฤษ **ประกาศแผนเพิ่มความจุสนามโอลด์แทร็ฟฟอร์ด จากปัจจุบันมีความจุ ๗๖,๐๐๐ ที่นั่งเป็น ๘๘,๐๐๐ ที่นั่ง และเพิ่มเติมสิ่งอำนวยความสะดวกในสนาม รวมทั้งทางลาดและสิ่งอำนวยความสะดวกอื่น ๆ สำหรับผู้ใช้วีลแชร์** คาดว่าแบบโครงสร้างต่าง ๆ จะแล้วเสร็จในเดือนสิงหาคมปี ๒๕๖๐ นี้ ทั้งนี้ในระหว่างดำเนินการต่อเติมสนาม จะส่งผลกระทบต่อแฟนบอลที่ถือตั๋วปี (Season Ticket) ของสโมสรราว ๒,๖๐๐คนที่จะต้องย้ายตำแหน่งที่นั่งจากโซนที่ทำการปรับปรุงต่อเติม  
 **นายริชาร์ด อาร์โนลด์ (Richard Arnold) กรรมการผู้จัดการ แมนเชสเตอร์ ยูไนเต็ด กรุ๊ป กล่าวว่า** โอลด์แทร็ฟฟอร์ดคือบ้านของแฟนบอลยูไนเต็ดทุกคน **และการเปลี่ยนแปลงครั้งนี้จะช่วยแฟน ๆ ที่เป็นผู้พิการจำนวนมากให้ได้เข้ามาชมฮีโร่ของพวกเขา สโมสรได้ออกแบบพื้นที่ที่ผู้ใช้วีลแชร์สามารถนั่งชมเกมได้ข้าง ๆ เพื่อนและครอบครัว** (หมายถึงการปรับปรุงให้วีลแชร์สามารถเข้าไปนั่งในโซนที่นั่งทั่วไปได้) ซึ่งเป็นแห่งแรกในประเทศอังกฤษที่มีการติดตั้งสิ่งอำนวยความสะดวกนี้  
 "เรารู้ว่ามันจะกระทบต่อแฟน ๆ จำนวนมากที่ถือตั๋วปีและครองที่นั่งของพวกเขามานานเป็นทศวรรษ และมันคือความเสียสละอย่างมากของพวกเขา แต่เราก็รู้ว่าแฟน ๆ ส่วนใหญ่จะเข้าใจและสนับสนุนการขยายสนามครั้งนี้ เรามุ่งมั่นหาที่นั่งใหม่สำหรับผู้ถือตั๋วปีทุกคนให้ดีเทียบเท่ากับที่นั่งเดิม หรือพวกเขาสามารถเลือกที่นั่งใหม่ที่ดีกว่าด้วยแพ็กเกจยอดนิยมของเราที่มั่นใจได้ว่าไม่ต้องจ่ายเพิ่มมากในปีแรกที่ย้าย"**ริชาร์ดอาร์โนลด์กล่าว**  
 ทั้งนี้**ปัจจุบันสนามโอลด์แทร็ฟฟอร์ดเป็นสนามเหย้าที่มีความจุมากที่สุดในอังกฤษ** การต่อเติมสนามในครั้งนี้ มีผลให้โอลด์แทร็ฟฟอร์ดขยับขึ้นไปเป็นสนามเหย้าของทีมฟุตบอลที่ใหญ่เป็นอันดับ ๒ ในยุโรป เป็นรองเพียง คัมป์ นู สนามเหย้าของทีมบาร์เซโลนา สโมสรยักษ์ใหญ่ใหญ่แห่งสเปนเท่านั้น  (ประชาชาติธุรกิจออนไลน์ ๒๕ ม.ค.๖๐)

**ทึ่งเด็ก ม.๒ พิการทางร่างกายใช้ปากคาบดินสอวาดภาพในหลวง ร.๙**



ที่โรงแรมชัยนาทธานี อ.เมืองชัยนาท สำนักงานพัฒนาสังคมและความมั่นคงของมนุษย์จังหวัดชัยนาท **จัดงานวันคนพิการสากลจังหวัดชัยนาทขึ้น ภายใต้หัวข้อ “ ใต้ร่มพระบารมี สู่การพัฒนาที่ยั่งยืน” เพื่อให้ผู้พิการ ผู้ดูแลคนพิการ ได้รับรู้และเข้าถึงสิทธิประโยชน์ต่าง ๆ ที่ผู้พิการควรได้รับ รวมทั้งเรียนรู้การดำรงชีวิตตามหลักปรัชญาเศรษฐกิจพอเพียง** โดยมีนายนิมิต วันไชยธนวงศ์ ผู้ว่าราชการจังหวัดชัยนาทเป็นประธานเปิดงานซึ่งมีผู้พิการบุคคลและองค์กรที่ดูแลผู้พิการ เข้าร่วมงาน  
จำนวน๕๐๐คน  
 **โดยได้มอบรถสามล้อโยกชนิดมือโยก /รถเข็น และเงินสงเคราะห์ฟื้นฟูสมรรถภาพคนพิการ ให้กับผู้พิการ รวมจำนวน ๒๕ ราย และมอบเกียรติบัตรให้กับองค์กรและบุคคลที่ดูแลผู้พิการ จำนวน ๑๘ ราย** รวมทั้งมีการจับสลากของขวัญมอบให้แก่ผู้พิการ เนื่องในโอกาสขึ้นปีพุทธศักราช ๒๕๖๐ เพื่อเป็นขวัญและกำลังใจให้แก่ผู้พิการ **ภายในงานได้จัดให้มีล่ามภาษามือ มาคอยแปลข้อความให้ผู้พิการทางการสื่อสารได้เข้าใจด้วย นอกจากนี้ยังมีการแสดงความสามารถทางด้านอาชีพของผู้พิการ เช่น** น.ส.คำจุน ผิวคำ ผู้พิการทางร่ายกาย แม้จะพิการแขนขา แต่ก็สามารถใช้ปากถักพรมเช็ดเท้า หารายได้ช่วยครอบครัว หรือจะเป็นการแสดงความสามารถในการประดิษฐ์ผลงานศิลปะของเด็ก ๆ จากศูนย์การศึกษาพิเศษชัยนาท โดยเฉพาะความสามารถของ ด.ช.วันโชค กลิ่นกลัด นักเรียนชั้น ม.๒ ซึ่งเป็นผู้พิการทางร่ายกาย ไม่สามารถยืน-เดินได้ ต้องนอนอยู่บนรถเข็นแต่สามารถใช้ปากทำงานศิลปะได้  
 โดย **ด.ช.วันโชค ได้แสดงความสามารถ**ด้วยการเป็นต้นเสียงร้องนำเพลงสรรเสริญพระบารมี เพื่อถวายความอาลัยแด่พระบาทสมเด็จพระปรมินทรมหาภูมิพลอดุลยเดช และยังแสดงความสามารถทางด้านวาดภาพ ด้วยการใช้ปากคาบดินสอนอนวาดภาพพระบรมสาทิสลักษณ์ พระบาทสมเด็จพระปรมินทรมหาภูมิพลอดุลยเดชเพื่อแสดงความอาลัยอีกด้วย(manager.co.thออนไลน์ ๒๖ ม.ค.๖๐)

**กกต.เล็งเพิ่มหน่วยเลือกตั้งพิเศษ เอื้อคนผู้พิการ-คนชราใช้สิทธิ์**

****นายสมชัย ศรีสุทธิยากร กกต.ด้านบริหารกลางเปิดเผยภายหลังการประชุม กกต. ว่า**ที่ประชุมได้พิจารณาเห็นชอบที่จะเพิ่มหน่วยเลือกตั้งพิเศษเพื่ออำนวยความสะดวกให้กับผู้พิการ ทุพพลภาพ และผู้สูงอายุ ในการใช้สิทธิ์เลือกตั้ง เพิ่มจากเดิมอีก ๘ แห่ง เป็น ๑๐ แห่ง** หลังจากที่ก่อนหน้านี้กกต.ได้นำร่องจัดหน่วยออกเสียงประชามติพิเศษที่บ้านบางแค ๑ และ บ้านบางแค ๒ ในการออกเสียงประชามติร่างรัฐธรรมนูญครั้งที่ผ่านมา ซึ่งได้รับการตอบรับเป็นอย่างดี ประกอบตนได้หารือกับนายอิชาล สุเปรียดี ผอ. เครือข่ายเอเชียเพื่อการเลือกตั้ง หรือ มูลนิธิอันเฟรล **ที่เสนอให้ไทยเป็นต้นแบบในการอำนวยความสะดวกให้กับผู้พิการ ให้เป็นระดับมาตรฐานสากล** โดยไทยจะสำรวจความต้องการของผู้พิการและผู้สูงอายุภายในประเทศ เพื่อไปกำหนดรูปแบบวิธรการอำนวยความสะดวกให้สอดคล้องกับความต้องการ นอกจากนี้**ยังได้มุมมองใหม่ในเรื่องการอำนวยความสะดวก จะไม่ทำเฉพาะในวันเลือกตั้งเท่านั้น เพราะการที่จะทำให้การเลือกตั้งเป็นการเลือกตั้งคุณภาพได้นั้น** ต้องส่งเสริมให้ประชาชนได้รับรู้ถึงคุณสมบัติข้อมูลผู้สมัครพรรคการเมืองและนโยบาย   
 “สำหรับ**จังหวัดที่มีความพร้อมในการจัดให้มีหน่วยเลือกตั้งพิเศษ เพิ่มขึ้นอีก ๘ แห่ง ประกอบด้วย** กทม.ที่โรงพยาบาลทหารผ่านศึกจ.พระนครศรีอยุธยา อ.นครหลวง ที่ศูนย์พัฒนาการจัดสวัสดิการสังคมผู้สูงอายุวาสนะเวศม์ จ.สงขลา อ.สะบ้าย้อย ที่ศูนย์พัฒนาการจัดสวัสดิการสังคมผู้สูงอายุจังหวัดสงขลา จ.เชียงใหม่ อ.แม่แตง ที่สถานสงเคราะห์คนชราวัยทองนิเวศน์ จ.ชลบุรี อ.บางละมุง ที่ศูนย์พัฒนาจัดสวัสดิการสังคมผู้สูงอายุบ้านบางละมุง มูลนิธิพระมหาไถ่เพื่อการพัฒนาคนพิการ และชมรมผู้สูงอายุนาจอมเทียน และจังหวัดนครพนม อ.ท่าอุเทน ที่ศูนย์พัฒนาการจัดสวัสดิการสังคมผู้สูงอายุจังหวัดนครพนม”นายสมชัย กล่าว  (breakingnews.nationtv.tvออนไลน์ ๑ ก.พ. ๖๐)

**เดินหน้าทศวรรษคนพิการอาเซียนชูสิทธิเท่าเทียม**

 **นายสมชาย เจริญอำนวยสุข อธิบดีกรมส่งเสริมและพัฒนาคุณภาพชีวิตคนพิการ (พก.) กล่าวเปิดประชุมเชิงปฏิบัติการการติดตามและประเมินผลกรอบการปฏิบัติงานทศวรรษคนพิการแห่งอาเซียน** โดยมีผู้แทนคณะกรรมาธิการระหว่างรัฐบาลอาเซียนว่าด้วยสิทธิมนุษยชน (AICHR), คณะกรรมาธิการอาเซียนว่าด้วย การส่งเสริมและคุ้มครองสิทธิเด็กและสิทธิสตรี (ACWC) และเจ้าหน้าที่อาวุโสอาเซียนด้านสวัสดิการสังคมและการพัฒนา (SOMSWD) องค์กรด้านคนพิการร่วมประชุมว่า **ขณะนี้เราอยู่ในช่วงระยะสุดท้ายของทศวรรษคนพิการแห่งอาเซียน พ.ศ.๒๕๕๔-๒๕๖๓** ซึ่งเป็นช่วงเวลาเหมาะสมที่ทุกคนจะช่วยกันติดตามและตรวจสอบสิ่งที่เกิดขึ้นในภูมิภาคอาเซียนระยะ ๕ ปีที่ผ่านมา และเตรียมรับมือกับการเปลี่ยนแปลงที่กำลังจะเกิดขึ้นตามวิสัยทัศน์อาเซียนปี ๒๐๒๕

อธิบดี พก.กล่าวด้วยว่า ทศวรรษคนพิการแห่งอาเซียน พ.ศ.๒๕๕๔-๒๕๖๓ ได้เน้นถึงการตระหนักในเรื่องของสิทธิที่เท่าเทียมกันและการมีส่วนร่วมอย่างเต็มรูปแบบของคนพิการ ทั้งนี้ **ความตระหนักรู้ การให้คำปรึกษาและการสนับสนุนคนพิการเป็นนโยบายที่ได้รับความนิยมมากขึ้น เพราะการส่งเสริมการเข้าถึงของคนพิการเป็นจุดบ่งบอกสำคัญถึงการยอมรับคนพิการในสังคม** โดยการประชุมเชิงปฏิบัติการครั้งนี้จะเป็นเวที ยังช่วยกำหนดมาตรการติดตามและประเมินผลที่มีความชัดเจน แม่นยำ นำไปสู่การส่งเสริมพัฒนาคนพิการให้มีคุณภาพชีวิตที่ดีขึ้น.(ไทยรัฐออนไลน์๓๐ม.ค.๖๐)

**ส.คนพิการยื่นศาลปกครองถอนคำสั่งให้กองทุนคนพิการส่งเงิน ๒ พันล้านเป็นรายได้แผ่นดิน**

 **ส.คนพิการร้องศาลปกครอง เพิกถอนคำสั่ง ก.คลัง ที่ให้กองทุนคนพิการส่งเงิน ๒ พันล้านเข้าเป็นรายได้แผ่นดิน** “มณเฑียร” ยันไม่ใช่เงินเหลือมากเกินความจำเป็น แต่กองทุนบริหารไม่มีประสิทธิภาพ ชี้ยังมีคนพิการที่ต้องการเงินกองทุนไปพัฒนาสร้างงานอีกจำนวนมาก **วอนรัฐร่วมมือเครือข่ายหาวิธีใช้เงินให้เกิดประโยชน์ต่อคนพิการเพื่อไม่เป็นภาระครอบครัวและสังคม** สมาคมสภาคนพิการทุกประเภทแห่งประเทศไทย นำโดยนายมณเฑียร บุญตัน นายกสมาคมฯ และนายวิริยะ นามศิริพงศ์พันธุ์ ประธานอนุกรรมการฝ่ากฎหมายของสมาคมฯ **เข้ายื่นฟ้องต่อกระทรวงการคลัง กรมส่งเสริมและพัฒนาคุณภาพชีวิตและคนพิการ เป็นผู้ถูกฟ้องที่ ๑-๒ ต่อศาลปกครองกลาง ขอให้เพิกถอนคำสั่งกระทรวงการคลัง ที่ ๐๔๐๖.๒/ล.๒๙๗๓ ลงวันที่ ๓๐ พ.ย. ๒๕๕๙ ที่ให้กองทุนส่งเสริมและพัฒนาคุณภาพชีวิตคนพิการ นำเงินสภาพคล่องส่วนที่เกิดความจำเป็น ส่งคลังเป็นรายได้แผ่นดินจำนวน ๒,๐๐๐ ล้านบาท** และในระหว่างที่ศาลพิจารณาคดีขอให้ศาลมีคำสั่งทุเลาการบังคับใช้คำสั่งของกระทรวงการคลังดังกล่าวไว้จนกว่าศาลจะมีคำพิพากษา  
 **โดยนายมณเฑียร กล่าวว่า** เงินกองทุนดังกล่าวมาจากหลายส่วน ทั้งจากคนพิการ รัฐ แต่โดยส่วนใหญ่มาจากการเรียกเก็บจากนายจ้างที่ไม่จ้างคนพิการเพื่อไว้ฟื้นฟูสมรรถภาพคนพิการ พัฒนาคุณภาพชีวิตคนพิการให้ดีขึ้น เทียบได้กับเงินกองทุนประกันสังคม และเป็นแหล่งทุนเดียวที่คนพิการสามารถกู้ยืมไปฝึกเพื่อสร้างอาชีพได้ **ฉะนั้น กองทุนนี้จึงเป็นเหมือนปราการเดียวของคนพิการที่จะทำให้อยู่รอดในท่ามกลางปัญหาเศรษฐกิจได้** ดังนั้นจึงเป็นเหมือนสัญลักษณ์ว่า ถ้ากองทุนนี้ไม่มั่นคงและถูกคุกคามได้โดยง่าย **โอกาสที่จะสร้างความเสมอภาคเท่าเทียมให้กับคนพิการก็แทบจะเป็นไปไม่ได้เลย** “กองทุนไม่ได้มีจำนวนเงินมากเกินความจำเป็น เหมือนอย่างที่กระทรวงการคลังใช้เป็นเหตุว่าจะขอคืนเข้าแผ่นดิน ตัวเลขที่บอกว่ามีมากเกินความจำเป็นมันผกผันตามอัตราการไหลเข้ากับไหลออกของกองทุน ณ ขณะนี้ **ซึ่งมันเกิดจากความไม่คล่องตัวของกองทุนเอง ไม่ใช่เกิดจากความผิดที่ว่าคนพิการใช้เงินไม่เต็มที่ ไม่ใช่ จำนวนมากหรือน้อยเกินความจำเป็น มันไม่ได้เป็นที่ตัวจำนวนเงิน แต่เป็นเรื่องประสิทธิภาพของกองทุนเองมากกว่า** ดังนั้น แทนที่จะใช้เทคนิคในการนำเงินคืนเข้าแผ่นดินในลักษณะนี้ซึ่งจะเป็นการบั่นทอนกำลังคนพิการก็ควรมาปรับปรุงประสิทธิภาพกองทุนมากว่า”  
 **นายมณเฑียรยังกล่าวด้วยว่า ทางสมาคมฯ จึงขอให้ศาลพิจารณาว่า กองทุนอยู่ในข่ายต้องนำเงินคืนเข้าแผ่นดินหรือไม่ เพราะสภาคนพิการฯ เห็นว่าเงินที่กองทุนมีไม่ได้มากเกินความจำเป็น เพราะมีความจำเป็นต้องใช้เงินกองทุนอีกมากมายปัญหาจึงไม่ได้อยู่ที่เงินกองทุนมีเท่าไร** แต่อยู่ที่เราได้ออกแบบ และมีการพัฒนาประสิทธิภาพการใช้เงินกองทุนมากน้อยเพียงไรมากกว่า อีกทั้งนอกจากนี้ **แนวโน้มเงินที่จะไหลเข้ากองทุนจะน้อยลงในอนาคตอันใกล้นี้ เนื่องจากรัฐบาลนี้มีนโยบายส่งเสริมนายจ้างให้จ้างคนพิการทำงานมากขึ้น** ซึ่งถ้าเราใช้เงินมีประสิทธิภาพ หมายถึงเงินจะไหลออกมากขึ้นเพราะมีการเอาไปสร้างงานให้คนพิการ และไหลเข้าน้อยลงคือนายจ้างจ้างคนพิการทำงานมากขึ้นมันก็จะเกิดภาวะสมดุลย์ในเร็วๆนี้และอาจเกิดภาวะกองทุนถดถอยด้วย  
 **นายวิริยะกล่าวว่า เราได้เสนอไปแล้วว่าวิธีที่ดีที่สุด คือ รัฐบาลควรมาร่วมมือกับเครือข่ายคนพิการหาวิธีว่าจะนำเงินกองทุนนี้มาสร้างอาชีพให้คนพิการอย่างไรจึงจะดีที่สุด** เราก็บ่นกันเยอะว่าต้องการเงินไปอบรม แต่ก็ไม่ได้ หรือล่าช้า ถ้ารัฐบาลคิดว่าเงินนี้ควรมาจากงาน อาชีพให้คนพิการตามพระราชดำริของรัชกาลที่ ๙ ก็จะเป็นที่ถูกทางที่สุดเพราะการช่วยคนพิการคือช่วยให้เขามีงานทำ แต่ถ้าปล่อยให้ไม่มีงานทำก็เป็นภาระของครอบครัว และสังคม **เพราะปัจจุบันมีคนพิการที่อยู่ในวัยทำงานราว ๗ แสนคน มีงานทำแสนกว่าคน พิการไม่สามารถทำงานได้อีกแสนกว่าคน ส่วนที่สามารถทำงานได้แต่ยังว่างงานอยู่มีถึง ๔ แสนคน ทำไมไม่เร่งเอาเงินนี้มาสร้างอาชีพ** ดังนั้น การที่กระทรวงการคลังซึ่งมีอำนาจและวิธีการที่จะหาเงินหลากหลายวิธี ไปบังคับเอาเงินกับกองทุนอื่นๆ ที่มีอยู่ ๑๐๐ กว่ากองทุนได้แล้วก็ไม่ควรจะมาเอาเงินคนพิการที่แทบจะไม่พอใช้ในการดำรงชีวิตไปอุ้มชูคนอื่นทั่วไป **เพราะถือเป็นการกระทำที่มีลักษณะเป็นการเลือกปฏิบัติโดยไม่เป็นธรรมต่อคนพิการ ขัดต่อกฎหมายและการปกครอง รวมถึงกติการะหว่างประเทศที่นานาอารยะประเทศยอมรับเป็นหลักสากลด้วย** (manager.co.thออนไลน์ ๓๑ ม.ค. ๖๐)

**คลังชี้เก็บเงินกองทุนดูตามเหมาะสม หลังผู้พิการยื่นฟ้องศาลปกครอง**

 **รัฐมนตรีว่าการกระทรวงการคลัง ชี้** การเรียกเก็บเงินกองทุนดูความเหมาะสมตามรายรับรายจ่าย ยัน การใช้กฎหมายทำให้การบริหารเงินมีประสิทธิภาพมากขึ้น

**นายอภิศักดิ์ ตันติวรวงศ์ รัฐมนตรีว่าการกระทรวงการคลัง เปิดเผย**ถึงกรณีที่สมาคมสภาคนพิการ ยื่นฟ้องศาลปกครองเพื่อสั่งระงับกระทรวงการคลังเรียกคืนเงินจากกองทุนคนพิการ ๒,๐๐๐ ล้านบาทว่า ขณะนี้ **คณะอนุกรรมการกำกับการบริหารทุนหมุนเวียน ได้พิจารณาข้อมูล เรื่อง การทำกฎหมายลำดับรอง** รวมถึง พ.ร.ฎ.ว่าด้วยหลักเกณฑ์ในการกำหนดจำนวนเงินสะสมสูงสุด และการนำทุนหรือผลกำไรส่วนเกินของทุนหมุนเวียน ส่งคลัง เป็นรายได้แผ่นดิน พ.ศ.... ก่อนเสนอให้คณะกรรมการนโยบายการบริหารทุนหมุนเวียนพิจารณาในวันที่ ๙ กุมภาพันธ์ ๒๕๖๐

“ในส่วนของการเรียกเงินคืนนั้น อย่างกฎหมายของกองทุนหมุนเวียน เราจะมีการกำหนดวงเงินเพดานสะสมสูงสุดว่าจะอยู่ที่เท่าไหร่ กองทุนมีความจำเป็นแค่ไหน ซึ่งหากมีเงินเหลือก็จะต้องนำส่งคืนคลังด้วย เพื่อกลับมาเป็นทุนหมุนเวียนชั่วคราว”นายอภิศักดิ์ กล่าว

**นายสมชัย สัจจพงษ์ ปลัดกระทรวงการคลัง กล่าวเพิ่มเติมว่า** ปัจจุบันมีกองทุนหมุนเวียนทั้งสิ้น ๑๑๔ กองทุน มีสินทรัพย์รวม ๓.๑๙๔ ล้านล้านบาท เป็นเงินสด เงินฝากคลัง และธนาคารที่ ๐.๔๓๔ ล้านล้านบาท ส่วนกรณีที่สมาคมสภาคนพิการยื่นฟ้องศาลปกครองนั้น ขอชี้แจงว่า จากการประชุมคณะกรรมการแล้ว มีมติเรียกเงินคืนจากกองทุนส่งเสริมและพัฒนาคุณภาพชีวิตคนพิการ รวมทั้งสิ้น ๑,๐๐๐ ล้านบาท จากเดิม ๒,๐๐๐ ล้านบาท

ขณะที่**ในปี ๒๕๖๐ กระทรวงการคลังจะเรียกเงินคืนจากกองทุนหมุนเวียนทั้งสิ้น ๑๐ กองทุน รวมทั้งสิ้น ๑๒,๐๑๗ ล้านบาท** ซึ่งหากปรับลดในส่วนของคนพิการลงจะเหลือวงเงินรวมทั้งสิ้น ๑๑,๐๑๗ ล้านบาท ซึ่งขณะนี้ยังไม่พบว่ามีการร้องเรียนในกรณีการเรียกคืนดังกล่าว

“ขณะเรากำลังทำกฎหมายลูกอยู่ในเรื่องของการกำหนดเพาดานความต้องการใช้เงินในอนาคต รวมถึงดูสภาพคล่องของกองทุนหมุนเวียนของแต่ละกองทุน **หากพบว่า มีเงินอยู่ในกองทุนใดที่เกินจำเป็น และไม่เป็นประโยชน์ต่อระบบเศรษฐกิจก็จะเรียกคืนกลับมายังคลัง แต่หากพบว่า กองทุนใดมีเงินต่ำกว่าเพดานที่กำหนด ก็สามารถใส่เงินเพิ่มเติมเข้าไปได้เช่นกัน**” นายสมชัย กล่าว  (news.voicetv.co.thออนไลน์ ๑ ก.พ.๖๐)

**สนามกีฬากลางพังงาพร้อมจัดกีฬาแห่งชาติ-กีฬาคนพิการแห่งชาติ๓-๑๓ก.พ.**

 **สนามกีฬากลางจังหวัดพังงา พร้อมจัดกีฬาแห่งชาติ ครั้งที่ ๔๕, กีฬาคนพิการแห่งชาติ ครั้งที่ ๓๕ และคัดเลือกภาค ๔ พิงกันเกมส์ รอง ผวจ.พังงา เชิญชวนแฟนกีฬามาให้กำลังใจนักกีฬา๓-๑๓ก.พ.นี้...** นายศรีพงษ์ บุตรงามดี รองผวจ.พังงา พร้อมด้วย นายรวยชัย กิตติพรหมวงศ์ นายกสมาคมกีฬาจังหวัดพังงา, นางรุ้งเพชร รอดแก้ว ผอ.กกท. (การกีฬาแห่งประเทศไทย) จังหวัดพังงา และหน่วยงานที่เกี่ยวข้อง เข้าตรวจสอบสนามกีฬากลางจังหวัดพังงา เพื่อดูความพร้อมการจัดการแข่งขันกีฬาแห่งชาติ ครั้งที่ ๔๕ และกีฬาคนพิการแห่งชาติ ครั้งที่ ๓๕ คัดเลือกภาค ๔ พิงกันเกมส์ ที่จะมีขึ้นในวันที่ ๓-๑๓ กุมภาพันธ์ ๒๕๖๐ พบว่า**ความคืบหน้าในการเตรียมความพร้อมของสนามกีฬากลางจังหวัดพังงา ซึ่งจะใช้เป็นพิธีเปิดในวันที่ ๓ กุมภาพันธ์มีความพร้อมเกือบ๑๐๐เปอร์เซ็นต์** จังหวัดพังงา มีความพร้อมรับทัพนักกีฬาที่เข้าร่วมการแข่งขัน **โดยขณะนี้มีการตกแต่งสนามกีฬาแฮนด์บอลชายหาด ซึ่งเป็นชนิดกีฬาที่เพิ่มเติมเข้ามาในการจัดการแข่งขันครั้งนี้ด้วย** สำหรับสนามกีฬากลางจังหวัดพังงา เป็นสนามกีฬาที่มีทัศนียภาพทิวทัศน์ที่สวยงามที่สุดในภาคใต้ ซึ่ง**ทางจังหวัดพังงา พร้อมโชว์ศักยภาพของการแข่งขันเพื่อให้นักกีฬาและกองเชียร์ได้ประทับใจกับการแข่งขันในครั้งนี้** ด้าน**นายศรีพงษ์ กล่าวว่า** เท่าที่ตรวจสภาพสนาม พบว่ามีความพร้อมในการจัดพิธีเปิด และการแข่งขันกีฬาแห่งชาติครั้งที่ ๔๕, กีฬาคนพิการแห่งชาติ ครั้งที่ ๓๕ และคัดเลือกภาค ๔ พิงกันเกมส์ **เหลือเพียงสิ่งอำนวยความสะดวก เช่น ห้องน้ำ กับห้องพักนักกีฬาระหว่างการแข่งขัน คาดว่าจะเสร็จสมบูรณ์ทันในการแข่งขันครั้งนี้** โดยเฉพาะสนามกีฬากลางจังหวัดพังงา มีธรรมชาติที่งดงามและสวยที่สุดในภาคใต้ ซึ่งใช้ในการแข่งขัน ๗ ประเภทชนิดกีฬา **จึงขอเชิญชวนผู้ที่สนใจกีฬาประเภทต่างๆ เข้าชมได้เริ่มตั้งแต่วันที่ ๓ - ๑๓กุมภาพันธ์๒๕๖๐**(ไทยรัฐออนไลน์๓๑ม.ค.๖๐)

**กงสุลอเมริกันนำทีมนักเต้นสอนผู้พิการเชียงใหม่ทัวร์ ๓ ชาติอาเซียน**

 ****

**สถานกงสุลใหญ่อเมริกัน นำทีมนักเต้น STEPHEN PETRONIO COMPANY ทัวร์แลกเปลี่ยนวัฒนธรรม๓ชาติอาเซียนเปิดเวทีสอนผู้พิการเชียงใหม่ออกกำลัง-ขยับกายสื่ออารมณ์** ผู้สื่อข่าวรายงานว่า สถานทูตสหรัฐอเมริกาประจำประเทศไทย ได้**จัดโครงการแลกเปลี่ยนทางวัฒนธรรมระหว่างกันของกระทรวงการต่างประเทศสหรัฐอเมริกา** หรือ Dance Motion USA **นำคณะนักเต้นสตีเฟน เปโตรนิโอ** (STEPHEN PETRONIO COMPANY) **จำนวน ๘ คน เดินทางไปที่ศูนย์ฟื้นฟูอาชีพคนพิการหยาดฝน** อ.แม่แตง จ.เชียงใหม่ **เพื่อให้คำแนะนำและถ่ายทอดประสบการณ์ด้านการเต้นรำแนวสมัยใหม่** (Modern Dance) ให้แก่เยาวชนไทยที่ศึกษาในด้านการแสดงและเต้นรำ โดยเฉพาะเด็ก และเยาวชนไทยที่ด้อยโอกาส ขณะเดียวกัน ทางคณะฯ ก็จะได้เรียนรู้การรำนาฏศิลป์ของไทยจากนักศึกษาภาควิชาศิลปการแสดงคณะมนุษยศาสตร์มหาวิทยาลัยราชภัฏเชียงใหม่  
 น.ส.ธรรมรุจา ธรรมสโรช ผู้ช่วยฝ่ายข่าวสารและวัฒนธรรม สถานกงสุลใหญ่แห่งสหรัฐอเมริกาประจำจังหวัดเชียงใหม่ เปิดเผยว่า **โครงการ Dance Motion USA เป็นการแลกเปลี่ยนวัฒนธรรม โดยนำนักเต้นจากประเทศสหรัฐอเมริกาไปแสดง แล้วก็เรียนรู้วัฒนธรรมท้องถิ่นทั่วโลก** **วันนี้เรามาที่เชียงใหม่ก็เพื่อสอนผู้พิการออกกำลังกายตามศักยภาพของตนเอง** แต่นอกจากจะมาสอนแล้วคณะนักเต้นเองก็ได้มาเรียนรู้วัฒนธรรมไทยด้วย และหลังจากนี้ทางคณะฯ ก็จะเดินทางไปที่มหาสารคาม ก่อนไปประเทศเวียดนาม ก่อนจบทริปทัวร์๓ชาติอาเซียนที่ประเทศสิงค์โปร์  
 **น.ส.เมแกน มอร์ฟี อายุ ๒๗ ปี ผู้จัดการคณะ STEPHEN PETRONIO COMPANY กล่าวว่า** การสอนการแสดงวันนี้ เน้นเรื่องการเคลื่อนไหวร่างกาย การสื่อสารอารมณ์ด้วย เรารู้สึกอย่างไรก็จะให้แสดงออกทางภาษากาย โดยสื่อสารอารมณ์ให้คนอื่นฟัง รับอารมณ์คนอื่นผ่านการเคลื่อนไหว วิธีการจะเน้นการเคลื่อนไหวอย่างไรจะดีต่อร่างกายขยับแขนอย่างไรให้ดีต่ออารมณ์และร่างกายเป็นต้น  
 ทั้งนี้ **คณะ STEPHEN PETRONIO COMPANY มีกำหนดเปิดการแสดงให้ประชาชนทั่วไปเข้าชมโดยไม่มีค่าใช้จ่าย** ที่โรงละครกาดเธียเตอร์ ศูนย์การค้ากาดสวนแก้ว ถนนห้วยแก้ว อ.เมืองเชียงใหม่ ในเวลา ๑๘.๐๐-๒๐.๔๕ น. วันที่ ๓ กุมภาพันธ์ ๒๕๖๐ นี้ด้วย  (manager.co.thออนไลน์ ๑ ก.พ.๖๐)

**โทรทัศน์รัฐสภา เปิดรายการ “พลเมือง D” สื่อสารคนหูหนวก ประเดิมตามรอยพระราชกรณียกิจร.๙ สืบสานพระราชปณิธานของสมเด็จพระเจ้าอยู่หัว**

 นายสุรชัย เลี้ยงบุญเลิศชัย รองประธานสภานิติบัญญัติแห่งชาติ(สนช.) คนที่ ๑ กล่าวว่า **โทรทัศน์รัฐสภาร่วมกับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.) มหาวิทยาลัยธุรกิจบัณฑิตย์ และสมาคมคนหูหนวกแห่งประเทศไทย จัดทำรายการเพื่อผู้ที่มีปัญหาทางการได้ยิน และสื่อความหมาย โดยเป็นรายการแรกที่จัดทำขึ้นในชื่อรายการ “พลเมือง D”** ออกอากาศทางสถานีวิทยุโทรทัศน์รัฐสภา (ช่อง ๑๐) **เพื่อช่วยให้ผู้ที่มีปัญหาทางการได้ยินและสื่อความหมาย มีโอกาสรับรู้พระราชกรณียกิจ**พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร และสืบสานพระราชปณิธานของสมเด็จพระเจ้าอยู่หัวมหาวชิราลงกรณ บดินทรเทพยวรางกูร

**น.ส.สุภิญญา กลางณรงค์ กรรมการ กสทช. กล่าวว่า** รายการพลเมือง D ถือเป็นต้นแบบรายการของการส่งเสริมและคุ้มครองสิทธิของผู้ที่มีปัญหาทางการได้ยินและสื่อความหมาย ให้เข้าถึง รับรู้ และใช้ประโยชน์จากรายการของกิจการโทรทัศน์ได้อย่างเท่าเทียมกัน **ซึ่งโครงการต้นแบบบริการโทรทัศน์ได้จัดให้มีล่ามภาษามือเต็มจอ (Sign Language) พร้อมด้วยเสียง และคำบรรยาย เนื่องจากที่ผ่านมาพบว่าผู้ที่มีปัญหาทางการได้ยินและสื่อความหมายมีความสนใจที่จะได้รับข้อมูลข่าวสารเกี่ยวกับพระราชประวัติ และพระราชกรณียกิจ พระบาทสมเด็จพระปรมินทรมหาภูมิพลอดุลยเดช เช่น** แนวพระราชดำริเศรษฐกิจพอเพียง ที่ผู้ที่มีปัญหาทางการได้ยินและสื่อความหมายสามารถน้อมนำแนวพระราชดำริดังกล่าวมาปฏิบัติตามให้สามารถพึ่งตนเองได้และเกิดการพัฒนาคุณภาพชีวิตของตัวเองต่อไป

**น.ส.สุภิญญา กล่าวว่า** รายการพลเมือง D มีนายวัชรินทร์ ชาลี พิธีกรคนหูหนวก และนางสาวภัทราวดี จินะมุสิ พิธีกรคนหูดี จะออกเดินทางไปในสถานที่ต่างๆ เล่าเรื่องราวเกี่ยวข้องกับพระราชกรณียกิจ พระบาทสมเด็จพระปรมินทรมหาภูมิพลอดุลยเดช และสืบสานพระราชปณิธานของสมเด็จพระเจ้าอยู่หัวมหาวชิราลงกรณ บดินทรเทพยวรางกูร จัดทำเป็นภาษามือเต็มจอ พร้อมด้วยเสียงพากย์ และคำบรรยาย **ออกอากาศทุกวันเสาร์ เวลา ๑๓.๓๐ – ๑๔.๐๐ น. ทางสถานีวิทยุโทรทัศน์รัฐสภา (ช่อง๑๐) ซึ่งเป็นสถานีโทรทัศน์ในระบบดิจิตอล ประเภทบริการสาธารณะไม่หวังผลกำไรในทางธุรกิจ ตั้งแต่วันเสาร์ที่ ๔ กุมภาพันธ์ ๒๕๖๐ เป็นต้นไป** (มติชนออนไลน์ ๒ ก.พ.๖๐)

**แห่แชร์ "เสา" นวัตกรรมแปลกตา แต่ทำคนพิการลำบากหรือไม่?**

 **ชาวเน็ตวิจารณ์ "เสา" นวัตกรรมใหม่ ติดตั้งริมถนนรัชดาภิเษก กั้นมอเตอร์ไซค์ขึ้นมาบนทางเท้า แต่มีคำถามว่า..คนพิการจะลำบากขึ้นหรือไม่**

ผู้สื่อข่าวรายงานว่า โลกออนไลน์ได้แชร์ภาพเสาแห่งเรียงรายอยู่ขอบทางเท้า ช่วงรอยต่อระหว่างทางเท้ากับถนน ระบุว่า**เป็นนวัตกรรมใหม่ที่เพิ่งนำมาติดตั้ง เพื่อเป็นที่กั้นไม่ให้รถจักรยานยนต์ฝ่าฝืนขึ้นมาขับขี่บนทางเท้า สร้างความเดือดร้อนให้กับผู้เดินทางเท้า แต่ก็เกิดคำถามว่าจะเป็นการสร้างความลำบากให้กับผู้พิการหรือผู้ที่นั่งรถวีลแชร์หรือไม่**

ผู้ใช้ทวิตเตอร์ชื่อ [@thecuriousdan](https://twitter.com/thecuriousdan/status/827108373250215936) ได้แชร์ภาพทางเท้าริมถนนแห่งหนึ่งที่เป็นสถานที่ตั้งของอาคารสำนักงานและศูนย์การค้า **พบเป็นแท่งเสาเรียงรายกั้นเป็นแถวราวๆ ๑๐ ต้น กั้นช่วงรอยต่อระหว่างทางเท้ากับถนน เพื่อไม่ให้รถจักรยานยนต์ขึ้นมาขับขี่บนทางเท้าได้** แค่คนเดินเท้าสามารถเดินผ่านช่องว่างของเสาไปได้ ส่วนคนนั่งรถวีลแชร์ก็ต้องซิกแซกออกไป

**จึงเป็นเหตุทำให้ชาวเน็ตสงสัยว่า เสานวัตกรรมใหม่ชิ้นนี้จะเป็นภาระให้กับผู้พิการหรือไม่ เนื่องจากต้องใช้เวลาในการผ่านจุดดังกล่าวมากกว่าปกติ อีกทั้งอาจจะเป็นการกีดขวางทางคนเดินเท้าอีกด้วย** กลายเป็นประเด็นวิพากษ์วิจารณ์ไปต่างๆ นานา ขณะที่ผู้ใช้ทวิตเตอร์ชื่อ [@Callme\_kang](https://twitter.com/Callme_kang) ก็ได้โพสต์ภาพเสาดังกล่าวอีกจุดหนึ่ง พบว่าเสาดังกล่าวแม่ค้าได้นำเอามาใช้ยึดเสาร่มกางไว้ค้าขาย

อย่างไรก็ตาม **สำหรับเสาดังกล่าวพบว่าเป็นนวัตกรรมใหม่ ที่เรียกว่า S-GUARD เพื่อกั้นรถจักรยานยนต์ ใส่ใจวีลแชร์ เพื่อแก้ไขปัญหาให้กับประชาชนเดินทางเท้า** โดยเสาดังกล่าวถูกติดตั้งเอาไว้ให้ที่เขตดินแดง บริเวณริมถนนรัชดาภิเษก เป็นเสาที่เพิ่งเปิดตัวไปเมื่อราวๆ ปลายเดือนมกราคมที่ผ่านมา แต่ก็ยังมีเสียงวิจารณ์จากสังคมอยู่ประปราย (news.sanook.comออนไลน์ ๒ ก.พ.๖๐)

**ปีติแชร์ภาพในหลวงพระราชทานปริญญาบัตรบัณฑิตร่างเล็ก**

ชาวเน็ตพร้อมใจแชร์ภาพ สมเด็จพระเจ้าอยู่หัวมหาวชิราลงกรณ บดินทรเทพยวรางกูร **ทรงโน้มพระองค์เพื่อพระราชทานปริญญาบัตรแด่นางสาวอังคณา (ตุ๊ดตู่) สะกุลา อายุ ๒๔ ปี บัณฑิตสาวป้ายแดงจาก สาขาเทคโนโลยีคอมพิวเตอร์** คณะเทคโนโลยีอุตสาหกรรมมหาวิทยาลัยราชภัฏอุบลราชธานี **ซึ่งมีความบกพร่องทางร่างกาย** ที่หอประชุมมหาวชิราลงกรณ มหาวิทยาลัยราชภัฏสกลนคร อ.เมือง จ.สกลนคร เมื่อวันที่ ๓๐ ม.ค.๖๐ ที่ผ่านมา

**นางสาวอังคณา เปิดเผยว่า** ได้มีเพื่อนๆส่งแชร์ภาพมาให้ **ซึ่งตนซาบซึ้งในพระมหากรุณาธิคุณอย่างหาที่สุดมิได้ ครั้งหนึ่งในชีวิตได้มีโอกาสเข้ารับพระราชทานปริญญาบัตรอย่างใกล้ชิดจากพระบาทสมเด็จพระเจ้าอยู่หัวมหาวชิราลงกรณ บดินทรเทพยวรางกูร** ทั้งนี้ยังเป็นความภูมิใจแก่ครอบครัวและวงค์ตระกูลด้วย

หลังจากเรียนจบจากโรงเรียนกุดเสลา อ.กันทราลักษ์ จ.ศรีสะเกษ ได้เข้าศึกษาต่อในมหาวิทยาลัยราชภัฎอุบลราชธานี สาขาเทคโนโลยีอุตสาหกรรม เนื่องจากตนชื่นชอบทางด้านคอมพิวเตอร์ **หลังเรียนจบตนก็เข้าทำงานเป็นพนักงานบริษัทเอกชนแห่งหนึ่งใน จ.ปทุมธานี** และเข้ารับพระราชทานปริญญาบัตร

นางสาวอังคณา เล่าถึงนาทีแห่งความทรงจำในชีวิตว่า **ตนเป็นคนสุดท้ายของรุ่นที่เข้ารับพระราชทานปริญญาบัตรของมหาวิทยาลัยราชภัฎอุบลราชธานี ตนรู้สึกตื่นเต้นอย่างมากพยายามตั้งสติทำตามที่ซ้อมมาอย่างระมัดระวังที่สุด จนถึงจังหวะที่ต้องรับปริญญาบัตร** จากพระหัตรของพระบาทสมเด็จพระเจ้าอยู่หัวมหาวชิราลงกรณ บดินทรเทพยวรางกูร พระองค์ทรงก้มลงยืนใบปริญญาบัตรมาให้โดยที่ไม่ถือพระองค์ทำให้ตนรู้สึกอึ้งทำอะไรไม่ถูกแต่ร่างกายก็ยังเดินไปตามจังหวะที่ซ้อมไว้

สำหรับแรงบันดาลใจในการเรียน นางสาวอังคณาบอกว่า จากร่างกายที่ไม่ปกติทำให้โอกาสในการทำงานหรือทางสังคมน้อยอยู่แล้ว **การเรียนจึงเป็นสิ่งสำคัญในการสร้างโอกาสให้ชีวิตให้ไม่น้อยกว่าคนปกติทั่วไป โดยมีแรงสนับสนุนจาก พ่อ แม่ คนในครอบครัว ครู อาจารย์ ทุกท่านที่ทำให้ประสบความสำเร็จทุกวันนี้**

**ขอบคุณภาพจาก** เฟซบุ๊กองค์การนักศึกษามหาวิทยาลัยราชภัฏอุบลราชธานี﻿ (คมชัดลึกออนไลน์/มูลนิธิพัฒนาคนพิการไทย ๓ ก.พ.๖๐)

**จัดแข่งขันฝีมือคนพิการ บูม คนแห่สมัครเพียบ**



**แข่งขันฝีมือคนพิการแห่งชาติครั้งที่๑๐ ระหว่าง ๒๖-๒๘ เม.ย.๖๐ ณ อาคาร ๒ อิมแพ็คเมืองทองธานี ๒๐สาขา คนแห่สมัคร กว่า ๒๐๐ คน มากสุดด้านไอที**

**นายธีรพล ขุนเมือง อธิบดีกรมพัฒนาฝีมือแรงงาน(กพร.) กระทรวงแรงงาน เผยว่า** ในฐานะกระทรวงแรงงาน เป็นเจ้าภาพหลักในการจัดงานแข่งขันฝีมือคนพิการ เป็นเวทีเดียวที่ส่งเสริมให้คนพิการ ได้มีโอกาสเข้าแข่งขันทักษะฝีมือในระดับโลก **ซึ่งดำเนินงานโดยกรมพัฒนาฝีมือแรงงาน ร่วมกับหน่วยงานและองค์กรที่เกี่ยวข้องกับคนพิการ ที่ผ่านมากระทรวงแรงงานได้ส่งคนพิการเข้าร่วมแข่งขันฝีมือคนพิการนานาชาติ ครั้งที่ ๙ ที่เมืองบอร์กโดซ์ ประเทศฝรั่งเศส มีคนพิการเข้าแข่งขันทั่วโลก ๓๙ ประเทศ ไทยส่งชิงชัยใน ๑๑ สาขา** **ปรากฏว่าคนพิการไทยสร้างชื่อเสียงให้ประเทศด้วยการคว้ามาได้๑เหรียญทอง ๓ เหรียญเงิน ๔ เหรียญทองแดง**

"โดย**เหรียญทองได้จากนายวิริยวัฒน์ ตุยรัมย์** **ซึ่งมีความบกพร่องด้านการเคลื่อนไหว** คว้าชัยชนะจากสาขาประดิษฐ์สิ่งของจากวัสดุเหลือใช้โดยนำจุกไวน์มาประดิษฐ์เรียงต่อกันเป็นรถสามล้อปั่นของไทย ใช้เป็นที่วางเก็บขวดไวน์ได้อย่างสร้างสรรค์และสวยงาม"อธิบดี กพร. กล่าว

**อธิบดีกพร. กล่าวอีกว่า ส่วน ๓ เหรียญเงิน ได้แก่** สาขาเครื่องปั้นดินเผา สาขาออกแบบสถาปัตยกรรมด้วยคอมพิวเตอร์ และ ออกแบบโปสเตอร์ ขณะที่**เหรียญทองแดง ๔ เหรียญ จาก**สาขาถักไหมพรม สาขาประดิษฐ์สิ่งของจากวัสดุเหลือใช้ สาขาวาดภาพ และสาขาประกอบวงจรอิเล็กทรอนิกส์ ระดับพื้นฐาน

**อธิบดี กพร. กล่าวด้วยว่า สำหรับประเทศไทยการจัดงานแข่งขันฝีมือคนพิการแห่งชาติ กำหนดจัดขึ้นทุกๆ ๒ ปี ครั้งนี้เป็นครั้งที่ ๘ จะจัดให้มีการแข่งขันระหว่างวันที่ ๒๖-๒๘ เมษายน ๒๕๖๐ ณ อาคาร ๒ อิมแพ็คเมืองทองธานี จำนวน ๒๐ สาขา ประกอบด้วย** ๑.สาขาถักนิตติ้ง ๒.สาขาประดิษฐ์สิ่งของจากวัสดุเหลือใช้ ๓.สาขาเย็บปักถักร้อย ๔.สาขาออกแบบเอกสารสิ่งพิมพ์ ๕.สาขาถักโครเชต์ ๖.สาขาวาดภาพระบายสีนำ

๗.สาขาออกแบบเว็บเพจ ๘.สาขาออกแบบโปสเตอร์ ๙.สาขาตัดเย็บเสื้อผ้าสตรี ระดับพื้นฐาน ๑๐.สาขาประกอบวงจรอิเล็กทรอนิกส์ ระดับพื้นฐาน ๑๑.สาขาสานตระกร้า ๑๒.สาขาประกอบเครื่องคอมพิวเตอร์ ๑๓. สาขาพิมพ์เอกสารด้วยโปรแกรมไมโครซอฟต์เวิร์ด ๑๔.สาขาออกแบบสถาปัตยกรรมการก่อสร้างด้วยโปรแกรมคอมพิวเตอร์ ๑๕.สาขาตัดเย็บเสื้อผ้าบุรุษ ๑๖.สาขาประดิษฐ์เครื่องปั้นดินเผา ๑๗.สาขาระบายสีบนผ้าไหม ๑๘.สาขาออกแบบเพื่ออุตสาหกรรมด้วยโปรแกรมคอมพิวเตอร์ ๑๙.สาขาถ่ายภาพในสตูดิโอ ๒๐. สาขาออกแบบคาแรคเตอร์

**อธิบดี กพร. กล่าวด้วยว่า ปัจจุบันสาขาที่เกี่ยวข้องกับด้านITได้รับความสนใจจากคนพิการ สมัครแข่งขันเป็นจำนวนมาก เนื่องจากสาขาดังกล่าวมีบทบาทกับงานด้านต่างๆ เป็นอย่างมาก** ไม่ว่าจะเป็นงานสิ่งพิมพ์ งานโฆษณา งานออกแบบ งานนำเสนอข้อมูล งานสร้างภาพการ์ตูน หรืองานสร้างสื่อการเรียนการสอน **คนพิการสามารถปฏิบัติงานในด้านดังกล่าวได้ และการจัดการแข่งขันฝีมือคนพิการนั้น เป็นไปตาม ๘ วาระปฏิรูปเร่งด่วน ๑ ใน ๘ ข้อของกระทรวงแรงงานภายใต้การนำของ พล.อ.ศิริชัย ดิษฐกุล รัฐมนตรีว่าการกระทรวงแรงงาน** ด้านการยกระดับคุณภาพชีวิตแรงงานนอกระบบ กลุ่มคนพิการ

**"สำหรับขั้นตอนการแข่งขันนั้น มีการคัดเลือกตั้งแต่ระดับภาคเพื่อคัดเลือกผู้ชนะในระดับภาคเข้าแข่งขันในระดับชาติต่อไป โดยคุณสมบัติผู้เข้าแข่งขันมีดังต่อไปนี้** ต้องมีสัญชาติไทย เป็นคนพิการตามประกาศกระทรวงการพัฒนาสังคมและความมั่นคงของมนุษย์ เรื่องประเภทและหลักเกณฑ์ ความพิการฉบับที่ ๒ ณ วันนี้ มีผู้สมัครเข้าแข่งขันแล้วจำนวนกว่า ๒๐๐ คน การจัดงานแข่งขันคนพิการที่ กพร. จัดขึ้น เป็นเวทีที่เปิดโอกาสให้คนพิการ ได้พัฒนาทักษะในวิชาชีพของตนเองให้มากขึ้น เพื่อสร้างการยอมรับ และให้สาธารณะได้เห็นถึงศักยภาพของคนพิการ รวมถึงสร้างแรงบัลดาลใจให้กับบุคคลทั่วไปมีความพยายามและไม่ย่อท้อต่ออุปสรรค์ต่างๆ ด้วย" นายธีรพล กล่าว(คมชัดลึกออนไลน์ ๒ ก.พ.๖๐)

**ขนส่งฯเพชรบูรณ์มอบอุปกรณ์ช่วยเหลือ ๑๓ คนพิการ**

**ขนส่งจังหวัดเพชรบูรณ์ มอบอุปกรณ์ช่วยเหลือคนพิการ ๑๓ ราย** ให้กลับมาใช้ชีวิตได้ตามปกติอีกครั้ง หลังจากเสร็จสิ้นพิธีมอบอุปกรณ์ช่วยเหลือผู้พิการ ๑๓ ราย ขาเทียม ๙ อัน รถเข็น๓ คันและเตียงนอนผู้พิการอีก ๑ เตียง **ในโครงการ Happiess for all : ความสุขทั่วไทย ส่งความสุขปลอดภัยให้ทุกคน**

ซึ่งทางขนส่งจังหวัดเพชรบูรณ์เป็นเจ้าภาพ นายธีรศักดิ์ เหมทานนท์ ขนส่งจังหวัดเพชรบูรณ์ กล่าวว่า **ในปี ๒๕๖๐ รัฐบาลมีนโยบายมอบของขวัญให้กับประชาชน ทางกรมการขนส่งทางบกจึงจัดสรรเงินจากกองทุนที่ได้จากการประมูลเลขสวยมาจัดซื้ออุปกรณ์เพื่อมอบให้ผู้พิการในทุกจังหวัด โดยในปีงบฯ ๒๕๕๙ จังหวัดเพชรบูรณ์ได้รับการจัดสรรเงิน ๕๘๘,๐๐๐ บาทเพื่อให้จัดหาอุปกรณ์ช่วยเหลือผู้พิการในจังหวัด** ส่วนการมอบอุปกรณ์ดังกล่าวก็จะเชิญผู้ประมูลเลขสวยมาร่วมเพื่อให้ความสุขกับการมีส่วนร่วมในการได้ช่วยเหลือผู้อื่น ด้านนายสงัด บุญปัญญา ผู้พิการจากอุบัติเหตุรถยนต์เมื่อปี ๒๕๔๑ กระทั่งขาพิการต้องนั่งรถเข็น กล่าวว่า หลังประสบอุบัติเหตุจนขาพิการต้องทำใจอยู่ถึง ๖ ปี จึงกลับมาใช้ชีวิตได้ตามปกติ ส่วนการมอบอุปกรณ์ช่วยเหลือคนพิการในครั้งนี้ถือเป็นกำลังใจให้แก่คนพิการได้เป็นอย่างดี และอยาก**ฝากไปถึงผู้ใช้รถใช้ถนนอย่าประมาทเพราะแค่เพียงเสี้ยวนาทีเดียวชีวิตเราทั้งชีวิตอาจต้องเปลี่ยนไปตลอดกาล** (news.sanook.comออนไลน์ ๕ ก.พ.๖๐)

**นักวิจัยพบ 'อาการหูตึงเฉียบพลัน' อาจเกี่ยวโยงกับการขาดธาตุเหล็กและภาวะโลหิตจาง**

 ทางแก้ไขปัญหาการได้ยินอาจทำได้ด้วยการรับประทานอาหารที่มีคุณค่าทางโภชนาการ **นักวิจัยกล่าวว่าปัญหาการได้ยินอาจเกี่ยวโยงกับอาการโลหิตจางหรือ anemia ซึ่งเป็นภาวะที่พบบ่อยจากการขาดธาตุเหล็กในเลือด** งานวิจัยชิ้นนี้เป็นผลงานของผู้เชี่ยวชาญจากคณะแพทย์ศาสตร์ที่มหาวิทยาลัย Pennsylvania State พวกเขาทดลองเก็บตัวอย่างและวิเคราะห์ข้อมูลจากกลุ่มประชากร ๓ แสนคนในสหรัฐฯ อายุระหว่าง ๒๑ ถึง ๙๐ ปี

การศึกษานี้ ซึ่งถูกตีพิมพ์ในวารสาร  
วิชาการ JAMA Otolaryngology-Head & Neck Surgery **ชี้ว่า ผู้ที่มีอาการโลหิตจางมีความเป็นไปได้สูงกว่าปกติถึงสองเท่าที่จะมีปัญหาการได้ยิน** ซึ่งภาวะโลหิตจางเกิดจาก การสูญเสียเซลล์เม็ดเลือดแดงที่แข็งแรงและธาตุเหล็กที่มากับเซลล์เหล่านี้

นักวิจัยกล่าวว่า อัตราการเกิดปัญหาการได้ยินในกลุ่มประชากรทั่วไปอยู่ที่ระดับร้อยละ ๑.๖ เทียบกับร้อยละ ๓.๔ ในกลุ่มที่ขาดธาตุเหล็กของผู้ป่วยโลหิตจาง **ความผิดปกติเรื่องการได้ยินที่เกิดขึ้นบ่อยให้กลุ่มผู้ป่วยโลหิตจาง มีสาเหตุมาจากการสูญเสียการทำงานของระบบประสาทที่เชื่อมต่อกับสมอง** ในกรณีที่ว่านี้ผู้ป่วยไม่ได้ยินเสียงตามปกติที่ผ่านเข้ามาที่หูชั้นกลางและแก้วหู และ**นักวิจัยเชื่อว่าการแก้ไขอาการโลหิตจางด้วยอาหารเสริมที่มีธาตุเหล็ก อาจเป็นทางรักษาปัญหาการได้ยินได้**ด้วย ซึ่งเรื่องนี้จะได้รับการศึกษาต่อไป

ผู้เชี่ยวชาญกล่าวว่า มีเหตุผลที่อธิบายได้ว่าเหตุใดอาการหูตึงจึงอาจเกิดจากภาวะโลหิตจาง เพราะภายในหูของมนุษย์มีความอ่อนไหวต่อการรับออกซิเจนอย่างมาก พวกเขาอธิบายต่อว่า **เป็นไปได้ว่าเซลล์ประสาทในหูไม่ได้รับออกซิเจนเพียงพอในผู้ป่วยที่ขาดธาตุเหล็ก เพราะธาตุเหล็กมีส่วนสำคัญต่อการผลิตโปรตีนเม็ดเลือดแดง** ฮีโมโกลบิน ซึ่งทำหน้าที่นำพาออกซิเจนไปส่งตามส่วนต่างๆ ของร่างกาย

**งานวิจัยชิ้นนี้สนับสนุนคำแนะนำว่า แพทย์ควรพิจารณาสาเหตุของการสูญเสียการได้ยินอย่างเฉียบพลันว่าอาจมีส่วนมาจากภาวะโลหิตจางที่เกี่ยวโยงกับการขาดธาตุเหล็ก** ตามสถิติเมื่อสองปีก่อนของหน่วงงานของสหรัฐฯ เรื่องสุขภาพการได้ยิน ประชากรอเมริกันวัยผู้ใหญ่ร้อยละ ๑๕ มีอาการสูญเสียการได้ยินนักวิจัยแนะนำด้วยว่าการรับประทานอาหารที่มีคุณค่าทางโภชนาการอย่างสมดุล และที่มีธาตุเหล็ก เป็นแนวทางหนึ่งที่ส่งเสริมการมีสุขภาพดีอย่างสมบูรณ์(voathai.comออนไลน์/มูลนิธิพัฒนาคนพิการไทย ๕ ก.พ.๖๐)

**ก.แรงงาน เดินหน้าขับเคลื่อนเพิ่มศักยภาพแรงงานคนพิการ**

 **ก.แรงงาน เดินหน้าสร้างมิติใหม่ส่งเสริมการมีงานทำแรงงานทั่วไป คนพิการ ผู้สูงอายุ ขับเคลื่อนการจ้างงาน เพิ่มศักยภาพแรงงานคนพิการ**

นายธีรพล ขุนเมือง อธิบดีกรมพัฒนาฝีมือแรงงาน เปิดเผยว่าเนื่องด้วยคณะทำงานประชารัฐเพื่อสังคม ด้านการจ้าง   งานคนพิการ ได้**มีการจัดประชุมคณะทำงานประชารัฐเพื่อสังคม ด้านคนพิการ ครั้งที่ ๑/๒๕๖๐ เพื่อพิจารณาแผนงานการขับเคลื่อนการจ้างงานคนพิการในภาครัฐและรัฐวิสาหกิจ ตลอดจนการสร้างความเข้มแข็งให้กับคนพิการและเป็นกลไกดูแลคนพิการในระยะยาว** ซึ่งมีการเชิญตัวแทนของกรมพัฒนาฝีมือแรงงาน (กพร.) กระทรวงแรงงาน เข้าร่วมเป็นคณะทำงานด้วย การดำเนินงานของคณะทำงานชุดนี้จะสอดคล้องกับ ๘ วาระปฏิรูป กระทรวง**แรงงาน       “มิติใหม่ของการส่งเสริมการมีงานทำ แรงงานทั่วไป คนพิการ ผู้สูงอายุ” ของพลเอก ศิริชัย ดิษฐกุล รัฐมนตรีว่าการกระทรวงแรงงาน และภารกิจด้านการพัฒนาฝีมือแรงงานคนพิการของกพร. ได้แก่** (๑) การฝึกอบรมฝีมือแรงงานคนพิการร่วมกับผู้รับการฝึกทั่วไปตามหลักสูตรของกพร. (๒) การศึกษารูปแบบที่เหมาะสมในการพัฒนาฝีมือแรงงานคนพิการ โดยประสานความร่วมมือกับหน่วยงานเครือข่ายด้านคนพิการทั้งภาครัฐ เอกชน และ NGO (๓) การแข่งขันฝีมือแรงงานแห่งชาติและนานาชาติ ซึ่งเป็นกิจกรรมที่ผลักดันให้เกิดการแข่งขันในการพัฒนาศักยภาพและเพื่อสร้างโอกาสการมีงานทำ สามารถพึ่งพาตนเองได้ของคนพิการ

ดังนั้น **จึงมีการนำเสนอบทบาทหน้าที่นโยบายของกพร.ที่เกี่ยวข้องกับการพัฒนาศักยภาพคนพิการ ในที่ประชุมดังนี้ (๑) กพร.มีหน่วยงานในสังกัดอย่างสถาบันพัฒนาฝีมือแรงงาน (สพร.) และสำนักงานพัฒนาฝีมือแรงงาน (สพน.) ทั่วประเทศ** ซึ่งได้มีการสนับสนุนและส่งเสริมคนพิการโดยการฝึกอาชีพให้คนพิการ ในหลากหลายสาขา อาทิ กลุ่มสาขาอาชีพก่อสร้าง กลุ่มสาขาอาชีพเครื่องกล กลุ่มสาขาอาชีพช่างอุตสาหกรรม กลุ่มสาขาอาชีพอุตสาหกรรมศิลป์ กลุ่มสาขาอาชีพช่างไฟฟ้าอิเล็กทรอนิกส์และคอมพิวเตอร์  กลุ่มสาขาอาชีพอุตสาหกรรมเกษตร และกลุ่มสาขาอาชีพธุรกิจและบริการ  เป็นต้น  **(๒) การดำเนินตามพระราชบัญญัติส่งเสริมและพัฒนาคุณภาพชีวิตคนพิการพ.ศ.๒๕๕๐ และที่แก้ไขเพิ่มเติม (ฉบับที่ ๒) พ.ศ.๒๕๖๐** ด้วยการรับรองหลักสูตรการฝึกอาชีพตามมาตรา ๓๕ จำนวน ๒๓ หลักสูตร รับคนพิการเข้าทำงานในสถานประกอบการจำนวน ๑๕ อัตรา  **(๓) จัดแข่งขันฝีมือแรงงานคนพิการ ซึ่งจัดขึ้นทุกๆ ๒ ปี** ในครั้งนี้จะเป็นครั้งที่ ๘ จัดระหว่างวันที่ ๒๔-๒๘ เมษายน ๒๕๖๐  ณ เมืองทองธานี จังหวัดนนทบุรี

**“สำหรับในปี ๒๕๖๐ มีแผนการฝึกอบรมต้นแบบแก่คนพิการด้วย คือ** โครงการศึกษารูปแบบการพัฒนาศักยภาพคนพิการด้านเทคโนโลยีสารสนเทศสาขาคอมพิวเตอร์กราฟิกออกแบบโปสเตอร์ (ระยะเวลาการฝึกอบรม ๓๐ ชั่วโมง) ณ จังหวัดนนทบุรี จำนวน ๑ รุ่น รวม ๒๐ คน โครงการศึกษารูปแบบการฝึกอาชีพ หลักสูตรการทำเฟอร์นิเจอร์จากไม้พาเลสสำหรับคนพิการ (ระยะเวลาการฝึกอบรม ๖๐ ชั่วโมง) ณ จังหวัดกาฬสินธุ์ จำนวน ๑ รุ่น รวม ๒๐ คน และโครงการศึกษารูปแบบการฝึกอาชีพ หลักสูตรการถ่ายภาพและตกแต่งภาพมืออาชีพ สำหรับคนพิการ ณ กรุงเทพมหานคร จำนวน ๑ รุ่น รวม ๒๐ คน **การนำเสนอในที่ประชุมจะมีส่วนสนับสนุนการดำเนินงานของคณะทำงานประชารัฐเพื่อสังคม ด้านคนพิการ**”นายธีรพลกล่าว (bangkokbiznews.comออนไลน์ ๑๓ ก.พ.๖๐)

**จังหวัดลำปางเปิดศูนย์ฝึกอาชีพสมาคมคนตาบอดเมืองลำปาง**

 **จังหวัดลำปาง เปิดศูนย์ฝึกอาชีพสมาคมคนตาบอดเมืองลำปาง เป็นสถานที่ฝึกอาชีพแก่คนพิการทุกประเภท ให้มีงานทำ มีรายได้ ไม่เป็นภาระของสังคม**

ที่อาคารสังฆะประชารัฐอุปถัมภ์ ศูนย์ฝึกอาชีพสมาคมคนตาบอดเมืองลำปาง อำเภอเมืองลำปาง **นายวุฒิชัย เสาวโกมุท รองผู้ว่าราชการจังหวัดลำปาง เป็นประธานเปิดป้ายอาคารสังฆะประชารัฐอุปถัมภ์ ศูนย์ฝึกอาชีพสมาคมคนตาบอดเมืองลำปาง เพื่อใช้เป็นสถานที่สำหรับฝึกอาชีพให้แก่คนตาบอด และคนพิการประเภทอื่นๆ ในพื้นที่จังหวัดลำปาง ให้มีงานทำ** มีรายได้ สามารถเลี้ยงตนเองและครอบครัว ไม่เป็นภาระของสังคม โดยศูนย์ฝึกอาชีพแห่งนี้ ได้รับการสนับสนุนงบประมาณจากหน่วยงาน องค์กร และผู้มีจิตศรัทธา ร่วมบริจาคเงินจัดซื้อที่ดินและสิ่งปลูกสร้าง มาตั้งแต่ปี พ.ศ. ๒๕๕๔ ซึ่งได้ดำเนินการก่อสร้างอาคารจนแล้วเสร็จในปี พ.ศ. ๒๕๖๐

โอกาสนี้ **นายวุฒิชัย เสาวโกมุท รองผู้ว่าราชการจังหวัดลำปาง ได้กล่าวให้กำลังใจและยืนยันแก่ผู้พิการว่า** จังหวัดลำปางและหน่วยงานราชการ รวมทั้งองค์กรต่างๆ พร้อมให้ความช่วยเหลือแก่ผู้พิการอย่างเต็มที่ในทุกๆ ด้าน เพื่อให้คนพิการมีคุณภาพชีวิตความเป็นอยู่ที่ดีขึ้น มีงานทำ มีรายได้ สามารถดำรงชีวิตอยู่ในสังคมได้อย่างเป็นปกติสุข  (lampang.prdnorth.in.thออนไลน์/มูลนิธิพัฒนาคนพิการไทย ๑๔ ก.พ.๖๐)

**สิ่งประดิษฐ์สุดเวิร์ก MIT พัฒนาอัลกอริธึมช่วยอ่านใจลูกค้า**

 **ในวันที่มนุษย์กำลังมุ่งมั่นหาทางพัฒนาเทคโนโลยีที่ช่วยให้ในการสื่อสารกับมนุษย์ด้วยกันได้อยู่นั้น บางทีเราอาจต้องการเทคโนโลยีที่ช่วยให้เข้าใจความรู้สึกนึกคิดลึก ๆ ข้างในมากกว่าเทคโนโลยีที่เข้าใจแค่คำพูดที่ออกจากปากแต่เพียงอย่างเดียวก็เป็นได้**

ที่กล่าวเช่นนั้นเพราะบางทีการสื่อสารของมนุษย์ก็มีสิ่งที่ต้องคำนึงถึงมากกว่าคำพูด เรายังมีเรื่องของ Body Language เรื่องของน้ำเสียง การแสดงสีหน้าให้ต้องคาดเดา ด้วยเหตุนี้ **สถาบัน MIT จึงพัฒนาอัลกอริธึมที่ช่วยไขลึกลงไปถึงความรู้สึกในใจออกมาให้รู้กันไปเลยว่าคนๆ นั้นกำลังรู้สึกในเชิงลบหรือบวกอยู่กับสิ่งที่พวกเขาพูดนั่นเอง ผลงานชิ้นนี้น่าจะเป็นที่ถูกใจหลายวงการ รวมถึงบรรดานักการตลาดด้วย** ซึ่งนักวิจัยอย่าง  Tuka AlHanai และ Mohammad Mahdi Ghassemi ผู้พัฒนาอัลกอริธึมที่สามารถวิเคราะห์น้ำเสียงและรูปแบบการพูดได้นั้นเผยว่า งานวิจัยนี้ยังอยู่ในขั้นเริ่มต้น โดยเป็นการพัฒนาบนแพลตฟอร์ม Tizen ของ Samsung ส่วนการอัดเสียงนั้น ผู้อัดได้สวมสายรัดข้อมือ Simband ของ Samsung ซึ่งรูปแบบของผลการวิเคราะห์จะอยู่ในรูปของกราฟ ที่แสดงผลความรู้สึกระหว่างการพูดทุกๆ ๕ วินาที โดยเส้นกราฟที่วิ่งขึ้นลงจะบอกถึงรายละเอียดว่าผู้พูดรู้สึกเชิงบวกในตอนใด และรู้สึกเชิงลบในตอนใดบ้าง

**ส่วนแนวทางในการใช้งานนั้น มีโอกาสไปได้หลายช่องทาง ทั้งการนำพัฒนาเป็นเครื่องมือช่วยปรับอารมณ์ความรู้สึกสำหรับผู้ป่วยโรคซึมเศร้า เด็กที่มีภาวะออทิสติก หรือไม่ก็อาจนำไปใช้ในเชิงธุรกิจไปเลย** แน่นอนว่า “ความรู้สึก” โดยเฉพาะของลูกค้าไม่ว่าจะลบหรือจะบวกเป็นเรื่องสำคัญทั้งสิ้น ซึ่งบ็อทต่าง ๆ ที่นักพัฒนากำลังพัฒนากันอยู่นั้นยังไม่สามารถตอบโจทย์ในจุดนี้ได้ จึงอาจทำให้เกิดปัญหาในการติดต่อสื่อสารกันขึ้นมาได้ง่ายบนแพลตฟอร์มต่างๆ ไม่แน่ว่าสิ่งประดิษฐ์จาก MIT ตัวนี้ อาจเป็นตัวช่วยที่มาได้เหมาะเจาะกับเวลาก็เป็นได้ (hitech.sanook.comออนไลน์ ๑๕ ก.พ.๖๐)

**ดีต่อใจ บขส.แจกวีลแชร์ ๙๙ คัน มุ่งมั่นส่งต่อความสุขให้คนไทย**

 **บขส เดินหน้าขับเคลื่อน โครงการ “ทุกการเดินทางขับเคลื่อนความสุขสู่คนไทยด้วยวีลแชร์” ปี ๒  เพื่อเป็นของขวัญให้กับผู้พิการในปี ๒๕๖๐**

โครงการนี้เป็นอีกหนึ่งโครงการดีๆ ที่ บขส. เล็งเห็นถึงปัญหาของผู้สูงอายุ ผู้พิการ และผู้ป่วยที่จำเป็นต้องใช้รถวีลแชร์ในชีวิตประจำวันแต่ขาดทุนทรัพย์ ทำให้ใช้ชีวิตค่อนข้างไม่สะดวกและติดขัด  บขส. **จึงอยากส่งมอบของขวัญเพื่อเป็นการช่วยเหลือพี่น้องชาวไทยด้วยกัน โดยการนำรายได้ส่วนหนึ่งจากการจำหน่ายตั๋วโดยสารและจากการจัดกิจกรรมตลาดนัดการกุศล มาจัดซื้อและมอบวีลแชร์ให้ เพื่อที่จะได้ดำเนินชีวิตด้วยความสะดวก และสบายขึ้น** ในปีที่ผ่านมา บขส. ส่งมอบวีลแชร์ไปแล้วกว่า ๑๒๐ คัน สำหรับปีนี้เราจึงมุ่งมั่นที่จะสานต่อการส่งความสุขนี้ให้กับคนไทย

สำหรับ**ผู้ที่สนใจเข้าร่วมโครงการ เตรียมเอกสารดังนี้** **๑.** ใบรับรองแพทย์ระบุเป็นคนพิการ / คนชรา / ผู้ป่วยที่จำเป็นต้องใช้รถวีลแชร์ **๒.** สมุดประจำตัวคนพิการ (ถ้ามี) **๓.** สำเนาทะเบียนบ้าน ๑ ฉบับ **๔.** สำเนาบัตรประชาชน และ**๕.** รูปถ่ายเต็มตัว ๒ รูป

**เมื่อเตรียมเอกสารครบแล้วดาวน์โหลดเอกสารขอรับรถวีลแชร์ได้ผ่านทาง**[http://bit.ly/borkorsor\_wheelchair](https://bit.ly/borkorsor_wheelchair) และส่งเอกสารประกอบการพิจารณาและเหตุผลในการขอรับ มายัง “กองประชาสัมพันธ์ บริษัท ขนส่ง จำกัด เลขที่ ๙๙๙ ถนนกำแพงเพชร ๒ แขวงจตุจักร เขตจตุจักร กรุงเทพฯ ๑๐๙๐๐”  หรือ ส่งเอกสารจ่าหน้าซองถึง กองประชาสัมพันธ์ บริษัท ขนส่ง จำกัด ได้ที่สถานีเดินรถของ บขส. ทั่วประเทศ **จากนั้นรอผลการพิจารณาจาก บขส. และจะได้รับการติดต่อหลังจากผ่านเกณฑ์พิจารณา สอบถามข้อมูลเพิ่มเติมได้ที่ กองประชาสัมพันธ์ บริษัท ขนส่ง จำกัด โทร.** [๐๒-๙๓๖-๒๙๙๖](tel:029362996) (easymap.in.thออนไลน์ ๑๖ ก.พ.๖๐)

**ขนส่งเมืองช้างมอบอุปกรณ์ช่วยผู้พิการกว่า ๑๐ ราย เผยจัดงบช่วยทั่วประเทศ ๘๔ ล้าน**



**ขนส่งเมืองช้างมอบอุปกรณ์ช่วยเหลือผู้พิการประสบอุบัติเหตุทางถนนกว่า ๑๐ ราย รวมกว่า ๖ แสนบาท ตามโครงการความสุขทั่วไทย ส่งความปลอดภัยทุกคน** เผยกรมการขนส่งฯ จัดงบซื้ออุปกรณ์ช่วยเหลือคนพิการทั่วประเทศกว่า ๘๔ ล้านบาท พร้อมเปิดประมูลทะเบียนรถเลขสวยสุรินทร์ ๑๐-๑๑มิ.ย.นี้  
 ที่ห้องราชพฤกษ์ โรงแรมทองธารินทร์ นายอรรถพร สิงหวิชัย ผู้ว่าราชการจังหวัดสุรินทร์ เป็นประธานในพิธีมอบอุปกรณ์ช่วยเหลือผู้พิการที่ประสบภัยจากการใช้รถใช้ถนน **ตามโครงการ Happiness for ALL : ความสุขทั่วไทย ส่งความปลอดภัยให้ทุกคน** มีผู้ประกอบการ นักธุรกิจ ชาวจังหวัดสุรินทร์ ที่ร่วมการประมูลหมายเลขทะเบียนรถเลขสวยร่วมเป็นผู้ส่งมอบอุปกรณ์และเป็นกำลังใจแก่ผู้ประสบภัยจากการใช้รถใช้ถนน  
 **นายสุทิน กลมอ่อน ขนส่งจังหวัดสุรินทร์ กล่าวว่า** โครงการนี้จัดขึ้นตามนโยบายของรัฐบาลในการมอบของขวัญให้แก่ประชาชน **เพื่อให้สาธารณชนได้รับทราบถึงความห่วงใย ใส่ใจต่อผู้พิการ และความใส่ใจต่อความปลอดภัยในการใช้รถใช้ถนน** สำหรับปีงบประมาณ พ.ศ. ๒๕๕๙ กรมการขนส่งทางบกได้อนุมัติจัดสรรเงินเป็นค่าอุปกรณ์ช่วยเหลือผู้พิการทั่วประเทศ จำนวน ๑,๖๕๓ ราย รวมเป็นเงินทั้งสิ้น ๘๔,๐๓๘,๐๐๐ บาท  
 โดยครั้งนี้**สำนักงานขนส่งจังหวัดสุรินทร์ได้รับอนุมัติอุปกรณ์ช่วยเหลือผู้พิการ จำนวน ๑๓ ราย ๒๑ รายการ รวมเป็นมูลค่า ๖๒๔,๐๐๐บาท** เป็นเงินที่ได้มาจากการประมูลหมายเลขทะเบียนรถเลขสวย ซึ่งอุปกรณ์ที่มอบให้ผู้พิการที่ประสบอุบัติเหตุหลายรายการ เช่น รถนั่งไฟฟ้า รถนั่งธรรมดา ขาเทียม แขนเทียม เบาะรองนั่งป้องกันแผลกดทับเตียงนอนและอุปกรณ์อื่นๆ

**นายอรรถพร สิงหวิชัย ผู้ว่าราชการจังหวัดสุรินทร์ กล่าวว่า** การจัดงานในครั้งนี้เป็นการดำเนินงานตรงตามนโยบายของรัฐบาล เพื่อมอบความสุข ความปลอดภัย ให้แก่พี่น้องประชาชนชาวจังหวัดสุรินทร์ **ซึ่งงบประมาณได้มาจากการประมูลป้ายทะเบียนเลขสวย กองทุนเพื่อความปลอดภัยในการใช้รถใช้ถนน เป็นการให้กำลังใจแก่ผู้พิการ** สร้างความมั่นใจว่าภาครัฐ และสังคมไม่ได้ทอดทิ้ง ให้ผู้ประสบภัยมีชีวิตความเป็นอยู่ที่ดีขึ้นช่วยเหลือตัวเองได้มากขึ้นและสามารถเข้ามามีส่วนร่วมในสังคมได้อย่างมีความสุข  
 **ทางจังหวัดสุรินทร์ได้เน้นย้ำ รณรงค์ เรื่องความปลอดภัยในการใช้รถใช้ถนนมาอย่างต่อเนื่อง มีเป้าหมายที่จะลดอัตราการเสียชีวิตจากอุบัติเหตุทางถนนให้ต่ำกว่า ๑๐ คนต่อประชากร ๑๐๐,๐๐๐ คนในปี พ.ศ. ๒๕๖๓** ซึ่งเป็นเป้าหมายของทศวรรษแห่งความปลอดภัยทางถนน (Decade Of Action for Road Safety) โดยได้ประสานทุกภาคส่วนแก้ไขปัญหาลดอุบัติเหตุบนท้องถนนให้ประสบผลสำเร็จอย่างเป็นรูปธรรมให้ได้  
 ขณะเดียวกัน สำนักงานขนส่งจังหวัดสุรินทร์ได้ประชาสัมพันธ์ให้ประชาชนที่ต้องการแผ่นป้ายทะเบียนรถเลขสวย ได้เข้าร่วมประมูลแผ่นป้ายทะเบียนรถเลขสวยในหมวด “กต สุรินทร์ ” ที่จะทำการเปิดประมูลในวันที่ ๑๐-๑๑ มิถุนายน ๒๕๖๐ นี้ (manager.co.thออนไลน์ ๑๖ ก.พ.๖๐)

**...คำพ่อสอน...**

**“อ่อนโยน แต่ไม่อ่อนแอ”**

ในวงสังคมนั้นเล่า ท่านจะต้องรักษามารยาทอันดีงามสำหรับสุภาพชน รู้จักสัมมาคารวะ ไม่แข็งกระด้าง มีความอ่อนโยนแต่ไม่อ่อนแอ พร้อมจะเสียสละประโยชน์ส่วนตัวเพื่อส่วนรวม

: พระบรมราโชวาทของพระบาทสมเด็จพระเจ้าอยู่หัวฯ ร.๙ ในพิธีพระราชทานปริญญาบัตรของจุฬาลงกรณ์มหาวิทยาลัย วันที่ 25 มิถุนายน 2496

**เชิญคนพิการสมัครงาน**

**บริษัท สยามพาร์ค บางกอก จำกัด** ที่อยู่ ๒๐๓ ถนนสวนสยาม แขวงคันนายาว เขตคันนายาว กรุงเทพฯ ๑๐๒๓๐ **รับพนักงานธุรการประสานงาน ๒ อัตรา** รายละเอียดงาน ประสานงานตามได้รับมอบหมาย คุณสมบัติ คนพิการการได้ยิน เพศชาย/หญิง วุฒิ ปวส. ขึ้นไป สวัสดิการ ญาติเที่ยวสวนสยาม ประกันสังคม ยูนิฟอร์ม พักร้อน วันหยุดประจำปี ฯลฯ **ติดต่อ...**คุณศิรินภา โชคกุลสวัสดิ์ โทร. ๐๒-๙๑๙-๗๒๐๐-๑๙ ต่อ ๒๒๗ แฟกซ์ ๐๒-๙๑๙๗๐๑๘ อีเมล์ [sirinapa.c@siamparkcity.com](mailto:sirinapa.c@siamparkcity.com)

**บริษัท รักษาความปลอดภัยและบริการ เมนสเตย์ พร๊อพเพอร์ตี้ โซลูชั่น จำกัด** ที่อยู่ ๑๐๒ ถ.ณ ระนอง แขวงคลองเตย เขตคลองเตย กทม. ๑๐๑๑๐ **รับเจ้าหน้าที่ธุรการ ๒ อัตรา** รายละเอียดงาน งานเอกสารทั่วไป คุณสมบัติ พิการร่างกาย-เดินได้ เพศชาย/หญิง อายุ ๒๕-๓๐ ปี วุฒิปริญญาตรี สามารถใช้โปรแกรม Microsoft Office ได้ สวัสดิการ ประกันสังคม ชุดยูนิฟอร์ม ฯลฯ **ติดต่อ...**นางสาวปุณญารัตน์ พันสำอาง โทร. ๐๒-๓๔๘๕๘๗๑ โทรสาร ๐๒-๓๔๘๘๕๗๗ อีเมล์ [ppansamang@mps-fs.com](mailto:ppansamang@mps-fs.com)

**บริษัท ฟรูฮาฟ มหาจักร จำกัด** ที่อยู่ ๖๗/๑๖ หมู่ ๕ แขวงโคกแฝด เขตหนองจอก กทม. ๑๐๕๓๐ **รับพนักงานฝ่ายผลิต ๑ อัตรา** คุณสมบัติ พิการร่างกาย-เดินได้ เพศชาย/หญิง อายุ ๒๐ ปีขึ้นไป ไม่จำกัดวุฒิ สวัสดิการ เงินโบนัสประจำปี ประกันชีวิต ชุดยูนิฟอร์ม เงินกรณีเสียชีวิต ฯลฯ **ติดต่อ...**คุณนาตยา มูฮำหมัด โทร. ๐๒-๕๔๘๓๗๓๗-๔ โทรสาร ๐๒-๙๘๘-๐๘๘๘ อีเมล์ [nattaya.m@fruehaufmahajak.com](mailto:nattaya.m@fruehaufmahajak.com)

**บริษัท ฟูลมาร์ค เมนูแฟคเจอริ่ง จำกัด** ที่อยู่ ๙๑ หมู่ ๘ ถนนบางนา-ตราด กทม.๒๓ ตำบลศรีษะจระเข้ใหญ่ จังหวัดสมุทรปราการ **รับพนักงานตำแหน่ง งานผลิต, ตัดเย็บ, โพ้ง, ถักทอเสื้อผ้า, งานช่างซ่อมบำรุง, งาน IT, งานธุรการ, งานพ่อบ้าน, แม่บ้าน ฯลฯ จำนวนหลายอัตรา** รายละเอียดงาน รับคนพิการเข้าทำงานตามความเหมาะสมต่อลักษณะความพิการ คุณสมบัติ คนพิการที่สามารถทำงานได้ เพศชาย/หญิง ไม่จำกัดวุฒิการศึกษา สวัสดิการ ปรับเงินเดือนประจำปี โบนัสประจำปี ประกันสังคม ค่ารักษาพยาบาล กองทุนสำรองเลี้ยงชีพ มีรถรับ-ส่งพนักงาน มีหอพักพนักงาน ฯลฯ **ติดต่อ...**คุณสาวิตรี โทร. ๐๒-๓๑๒๘๙๖๘

**บริษัท ดี.ซี.อาร์.ซัพพลาย จำกัด** ที่อยู่ ๕๘/๙๖ ม.๔ ตำบลพิมลราช อำเภอบางบัวทอง จังหวัดนนทบุรี ๑๑๑๑๐ **รับพนักงานขายสินค้าทางโทร. ๑๐ อัตรา** รายละเอียดงาน ขายสินค้าทางโทร. ต้องใช้คอมพิวเตอร์ได้ คุณสมบัติ คนพิการที่สามารถปฏิบัติงานได้ เพศชาย/หญิง ไม่จำกัดวุฒิการศึกษา สามารถใช้คอม/โทร.ได้ สวัสดิการ ประกันสังคม มีรายได้จากยอดขาย คอมมิชชั่น ฯลฯ **ติดต่อ...**คุณอุบลวรรณ พิศมัย โทร. ๐-๒๑๙๐-๔๖๔๔ อีเมล์ [eternal.wlnt97@gmail.com](mailto:eternal.wlnt97@gmail.com)

**บริษัท ดิ ออริจินัล ฟาร์ม จำกัด** ที่อยู่ ๒๙/๕๕ ม.๑๑ ซ.ลาดปลาเค้า๓ ถ.ลาดปลาเค้า แขวงลาดพร้าว กรุงเทพมหานคร ๑๐๒๓๐ **รับเจ้าหน้าที่บัญชี ๑ อัตรา** รายละเอียดงาน คีย์ข้อมูลงานบัญชีลงในโปรแกรมบัญชี จัดเก็บเอกสารเข้าแฟ้ม คุณสมบัติ คนพิการที่สามารถช่วยเหลือตนเองได้ เพศชาย/หญิง อายุ ๑๘ ปีขึ้นไป วุฒิการศึกษาระดับปวช. หรือเทียบเท่าขึ้นไป สามารถใช้คอมพิวเตอร์ในการคีย์ข้อมูล โปรแกรม MS Office ได้ สวัสดิการ ประกันสังคม, เบี้ยเลี้ยงค่าอาหารกลางวัน, เบี้ยขยันประจำเดือน, เงินทิป, เงินกองทุนพนักงานหน้าร้าน, โบนัสประจำปี, ชุดยูนิฟอร์ม, ตรวจรักษาสุขภาพประจำปี ,ส่วนลด ๒๐% เมื่อซื้อสินค้าภายในร้าน,กองทุนสำรองเลี้ยงชีพ,ค่ากะทำงาน,การฝึกอบรมพัฒนาความรู้ทางวิชาชีพ,โอกาสก้าวหน้าเป็นผู้จัดการสาขา **ติดต่อ...**คุณภัทรกร (หมวย) โทร. ๐-๒๙๔๐-๔๕๐๐ ต่อ ๒๐๒ แฟกซ์ ๐-๒๙๔๐-๔๕๐๖ อีเมล์ <http://www.facebook.com/chounan>

**บริษัท ที.เอ็น เมตัลเวิร์ค จำกัด** ที่อยู่ ๙๒/๑ หมู่ ๗ ถ.เพชรเกษม ( ติดถนนเพชรเกษม ใกล้ ถ.พุทธมณฑลสาย๔ ) ต.อ้อมน้อย อ.กระทุ่มแบน จ.สมุทรสาคร ๗๔๑๓๐ สมุทรสาคร **๗๔๑๓๐ รับพนักงานฝ่ายผลิต ๑๐ อัตรา** รายละเอียดงาน ผลิต ประ กอบ บรรจุ ชิ้นงาน ตามงานที่ได้รับมอบหมาย คุณสมบัติ คนพิการที่ช่วยเหลือตนเองได้ เพศชาย/หญิง อายุ ๑๘-๓๕ ปี ไม่จำกัดวุฒิการศึกษา สวัสดิการ ชุดยูนิฟอร์ม เบี้ยขยัน (ค่าครองชีพ+ค่าตำแหน่ง+ค่าคอมมิชั่น) Incentive ประกันสังคม ปรับเงินประจำปี โบนัสประจำปี ฯลฯ **ติดต่อ...**คุณนิภาพร ศรีจันทร์ โทร. ๐๒-๑๑๕๕๐๐๐ ต่อ ๑๒๓๐,๑๒๓๑,๑๒๓๔,๑๒๓๕

**บริษัท พรอมิส (ประเทศไทย) จำกัด** ที่อยู่ ๘๗/๑ อาคารแคปปิตอล ทาวเวอร์ ออลซีซั่น เพลส แขวงลุมพินี เขตปทุมวัน กทม.๑๐๓๓๐ **รับพนักงานอนุมัติสินเชื่อ ๒๐ อัตรา** รายละเอียดงาน วิเคราะห์เอกสารการสมัครสินเชื่อของลูกค้าเบื้องต้น ตรวจสอบประวัติลูกค้าก่อนอนุมัติวงเงิน แจ้งผลการสมัครสินเชื่อให้กับลูกค้า คุณสมบัติ พิการร่างกาย/เดินได้ เพศชาย/หญิง อายุ ๒๒-๓๕ ปี วุฒิ ม.๖ ขึ้นไป มาจำเป็นต้องมีประสบการณ์ สวัสดิการ กองทุนสำรองเลี้ยงชีพ ประกันสังคม ลาพักร้อน ลาวันเกิด ฯลฯ **ติดต่อ...**คุณรพีภัทร ตือเจริญ โทร. ๐๘๕-๔๘๘๓๓๒๓ อีเมล์ [t\_rapeepat@promise.co.th](mailto:t_rapeepat@promise.co.th)

**บริษัท วิริยะประกันภัย จำกัด มหาชน** ที่อยู่ ๑๒๑/๒๘, ๖๕ อาคารอาร์ เอส ทาวเวอร์ ถนนรัชดาภิเษก ดินแดง กรุงเทพฯ **รับ Call Center ๑๐ อัตรา** รายละเอียดงาน ทำงานที่บ้านได้ รับแจ้งอุบัติเหตุจากลูกค้า ประสานงานกับเจ้าหน้าที่ ให้ข้อมูลผลิตภัณฑ์ต่างๆ ของบริษัทฯ คุณสมบัติ พิการการเคลื่อนไหว เพศชาย/หญิง อายุไม่เกิน ๓๕ ปี วุฒิ ป.ตรี มีความรู้ด้านคอมพิวเตอร์ สามารถใช้โปรแกรมสำเร็จรูปได้ มีความสามารถในการแก้ไขปัญหาเฉพาะหน้า มีทักษะการเจรจาดี มีมนุษยสัมพันธ์ดี จิตใจพร้อมให้บริการ สามารถทำงานที่บ้านได้ (กรุงเทพฯและปริมณฑล) สวัสดิการ เงินสะสม โบนัสประจำปี กองทุนเงินทดแทน ประกันชีวิต ประกันสังคม ฯลฯ **ติดต่อ...**คุณอรกานต์ ตะเภาทอง โทร. ๐๒-๑๒๙๗๓๘๖ แฟกซ์ ๐๒-๖๔๑๓๕๙๓ อีเมล์ [orakarnt@viriyah.co.th](mailto:orakarnt@viriyah.co.th)

**มูลนิธิสากลเพื่อคนพิการ/สมาคมคนหูหนวก** ที่อยู่ ซอยอรุณอมรินทร์ ๓๙ แขวง/เขต บางกอกน้อย กทม. **รับบาริสต้าประจำร้าน ๑ อัตรา** คุณสมบัติ คนพิการการได้ยิน อ่าน/เขียนพอใช้ได้ สามารถเรียนรู้การทำกาแฟ และถ่ายทอดความรู้ให้ผู้อื่นได้ มีใจรักงานบริการ ยิ้มแย้มแจ่มใส มีมนุษยสัมพันธ์ดี มีความขยัน อดทน รักความสะอาด สวัสดิการ เงินเดือน ประกันสังคม ฯลฯ **ติดต่อ...**คุณตู่ โทร. ๐๘๑-๔๙๖๗๘๗๑ ไลน์ ID : tomtutom

**บริษัท ฟ้าแลบขนส่ง (ประเทศไทย) จำกัด** ที่อยู่ ๖/๕ ซอยอ่อนนุช๗๔/๑ แยก๑ ถนนอ่อนนุช (สุขุมวิท๗๗) แขวงประเวศ เขตประเวศ จังหวัดกรุงเทพฯ ๑๐๒๕๐ **รับเจ้าหน้าที่ธุรการ ๑ อัตรา** รายละเอียดงาน พิมพ์งานเอกสารต่างๆ คีย์ข้อมูล ควบคุมการ รับ-ส่ง เอกสาร งานด้านเอกสารต่างๆ คุณสมบัติ พิการร่างกาย-เดินได้ เพศหญิง อายุ ๒๓-๓๐ ปี วุฒิ ปวช. มีทักษะด้านคอมพิวเตอร์ สามารถพิมพ์ไทยและอังกฤษได้ดี สามารถใช้โปรแกรม Computer (Email, Internet, Ms Word, Ms Excel) และสามารถใช้อุปกรณ์สำนักงานได้ดี โทร., เครื่องFax, เครื่องถ่ายเอกสาร มีมนุษย์สัมพันธ์ดี บุคลิกภาพดี คล่องแคล่ว สวัสดิการ ประกันสังคม ประกันอุบัติเหตุ ชุดฟอร์มประจำปี พักผ่อนประจำปี ๑๐ วัน การปรับเงินเดือนประจำปี การฝึกอบรมและพัฒนาเพื่อเพิ่มศักยภาพ การตรวจสุขภาพประจำปี **ติดต่อ...**คุณสกุลรัตน์ โทร. ๐๙๒-๒๘๔๖๒๐๔ แฟกซ์ ๐๒-๓๒๐๕๙๓๘ อีเมล์ [hr@pharlap.co.th](mailto:hr@pharlap.co.th)

**บริษัท ศุภาลัย จำกัด (มหาชน)** ที่อยู่ ๑๐๑๑ ฝ่ายทรัพยากรมนุษย์ ชั้น ๓๒ อาคารศุภาลัยแกรนด์ทาวเวอร์ ถนนพระราม ๓  แขวงช่องนนทรี  เขตยานนาวา กรุงเทพมหานคร  ๑๐๑๒๐ **รับพนักงานตามความเหมาะสม ๘ อัตรา** รายละเอียดงาน รับผิดชอบงานเอกสาร ประสานงานทั่วไป รับผิดชอบงานในการพิมพ์เอกสารโดยใช้คอมพิวเตอร์โปรแกรม Ms.word / Excel หรือ powerpoint งานรับโทร. คุณสมบัติ คนพิการที่สามารถทำงานได้ เพศชาย/หญิง อายุ ๒๒-๓๐ ปี วุฒิ ปวส. ขึ้นไปทุกสาขา ใช้คอมพิวเตอร์โปรแกรม word ,excel, powerpoint ได้ หากมีประสบการณ์การทำงานจะพิจารณาเป็นพิเศษ สวัสดิการ โบนัสหรือคอมมิชชั่น ประกันสังคม เครื่องแบบพนักงาน ทุนการศึกษาบุตร, กระเช้าเยี่ยมไข้ ฯลฯ **ติดต่อ...**ฝ่ายทรัพยากรมนุษย์ โทร. ๐๒-๗๒๕-๘๘๘๘ ต่อ ๖๐๓, ๖๐๕, ๖๐๙ แฟกซ์ ๐๒-๖๘๓-๒๐๓๐ อีเมล์ [hrsupalai145\_150@trustmail.jobthai.com](mailto:hrsupalai145_150@trustmail.jobthai.com)

**บริษัท มายกี้ จำกัด** ที่อยู่ ๕๔/๕๔-๑ ซ วชิรธรรมสาธิต ๓๗ ถ.สุขุมวิท  แขวงบางจาก  เขตพระโขนง กรุงเทพมหานคร ๑๐๒๖๐ **รับพนักงานแผนกบรรจุ ๖ อัตรา** รายละเอียดงาน บรรจุหีบห่อ แปรงสีฟัน คุณสมบัติ พิการการได้ยิน เพศชาย/หญิง อายุ ๒๐-๔๕ ปี สามารถอ่าน-เขียนได้ มีความรับผิดชอบ และมีมนุษยสัมพันธ์ดี สวัสดิการ กองทุนประกันสังคม ชุดยูนิฟอร์ม งานเลี้ยงประจำปี โบนัสประจำปี ค่าล่วงเวลา วันหยุดพักผ่อน และอื่น ๆ ตามบริษัทกำหนด ทำงานวันจันทร์ - เสาร์ เวลา ๐๘.๐๐-๑๗.๐๐ น. **ติดต่อ...**คุณศิริลักษณ์, คุณนันธิดา โทร. ๐๒-๗๔๖-๒๐๐๕-๖ ต่อ ๑๖๖ หรือ ๑๖๙ แฟกซ์ : ๐๒-๗๔๖-๒๐๐๕-๖ ต่อ ๑๘๐ อีเมล์ [mykie\_01@trustmail.jobthai.com](mailto:mykie_01@trustmail.jobthai.com)

**บริษัท ไทยพาฝัน จำกัด (สาขาพระราม ๒)** ที่อยู่ ๑๑๑/๑-๒ หมู่ ๕  ตำบลท่าทราย  อำเภอเมืองสมุทรสาคร จังหวัดสมุทรสาคร  ๗๔๐๐๐ **รับพนักงานคนพิการ ๕ อัตรา** รายละเอียดงาน พิจารณาตามความเหมาะสมในตำแหน่งงาน คุณสมบัติ คนพิการที่สามารถช่วยเหลือตนเองได้ เพศชาย/หญิง อายุ ๑๘ ปีขึ้นไป ไม่จำกัดวุฒิการศึกษา สวัสดิการ ชุดยูนิฟอร์ม ค่าอาหาร ค่าอาหารฟรี ค่าเบี้ยขยัน รถรับ-ส่งฟรี เงินช่วยเหลือกรณีญาติเสีย โอที ฯบฯ **ติดต่อ...**คุณฐิติมา/ ฝ่ายบุคคล โทร. ๐๓๔-๘๘๐-๑๑๕-๖ แฟกซ์ ๐๓๔-๘๒๙-๐๑๐ อีเมล์ [thitima\_parfun\_05@trustmail.jobthai.com](mailto:thitima_parfun_05@trustmail.jobthai.com)

**คนพิการต้องการทำงาน**

**นางสาวรำพรรณ์ พุทธโฆ** อายุ ๓๖ ปี **วุฒิ ม.**๖ พิการร่างกาย-เดินได้ (ขาซ้ายขาด-ใช้ไม้ค้ำยัน) **ต้องการงานทั่วไป พนักงานฝ่ายผลิตต่างๆ หรืองานอื่นๆ ตามความเหมาะสม ติดต่อ…**โทร. ๐๙๔-๐๒๘๐๙๙๔ หรือ ๐๙๐-๐๒๖๙๙๖๗

**นายกฤษณะ กองแก้ว** อายุ ๒๐ ปี **วุฒิ** ปวส. พิการตาบอด ๑ ข้าง **ต้องการงานด้านการผลิต ควบคุมคุณภาพ งานอื่นๆ ตามความเหมาะสม ติดต่อ…**โทร. ๐๙๓-๙๘๖๙๕๒๖ หรือ อีเมล์ kridsana16502@gmail.com

**นางสาวจุฑามาส บุญปัญญา** อายุ ๒๗ ปี **วุฒิ**ปริญญาตรี พิการทางการได้ยิน (ข้างซ้าย ๑ ข้าง) **ต้องการงานทางด้านพนักงานธุรการ ฝ่ายบุคคล หรืองานอื่นๆ ตามความเหมาะสม** **สามารถใช้ Program Microsoft Office , AdobePhotoshop อื่นๆ** **ติดต่อ…**โทร. ๐๙๘-๕๒๕๙๘๔๕, ๐๙๔-๒๒๗๕๑๕๒ หรือ อีเมล์ bunpanya16@hotmail.com

**นางสาวมณฑิชา แก้วอุด** อายุ ๒๒ ปี **วุฒิ**ปริญญาตรี พิการร่างกาย-เดินได้ **ต้องการงานจัดซื้อ งานธุรการ ประสานงานทั่วไป** **สามารถวาดภาพได้ดี ติดต่อ…**โทร. ๐๘๓-๑๑๗๒๓๑๔ หรือ อีเมล์ ticham0037@gmail.com

**นางสาวสาลิณี แสงฝาก** อายุ ๒๘ ปี **วุฒิ**ปริญญาตรี พิการร่างกาย-เดินได้ **ต้องการงานด้านธุรการ เอกสาร งานตามความเหมาะสม ติดต่อ…**โทร. ๐๘๔-๙๐๖๑๗๐๒ หรือ อีเมล์ salinee\_25@hotmail.com

**นายณรงค์ สุขเกษม** อายุ ๒๒ ปี พิการด้านร่างกาย-เดินได้ **ต้องการงานทั่วไป งานตามความเหมาะสม ติดต่อ**…โทร. ๐๘๘-๕๔๒๒๒๕๘, ๐๘๐-๑๙๑๑๐๔๑ หรือ อีเมล์ nu\_nuchnoy@hotmail.com

**นางสาวภัทธียา เมืองเก่า** อายุ ๓๑ ปี **วุฒิ** ปวส. พิการทางการได้ยิน **ต้องการงานทางด้านธุรการ คีย์ข้อมูล ตรวจสอบข้อมูล หรือประสานงานต่างๆ** **สามารถใช้คอมพิวเตอร์ได้ดี** **ติดต่อ…**โทร. ๐๙๕-๑๗๑๘๙๔๓ หรือ อีเมล์ patthiya.princesspla@gmail.com

**นายจักรพันธ์ พรมเสน** อายุ ๓๐ ปี **วุฒิ** ม.๓ พิการร่างกาย-เดินได้ (แขนซ้ายอ่อนแรง) **ต้องการทำงานทั่วไป งานต่างๆ ตามความเหมาะสม** **ติดต่อ…**โทร. ๐๖๒-๔๒๘๓๕๔๗ หรือ อีเมล์ guja\_yab@hotmail.com

**นายเอกพงษ์ แก้วมา** อายุ ๓๐ ปี **วุฒิ ม.**๖ พิการร่างกาย-ใช้เก้าอี้เข็น **ต้องการทำงานทางด้านธุรการ การดูแลปรับปรุง อัปเดทข้อมูลเว็บไซต์ต่างๆ สามารถซ่อมประกอบคอมพิวเตอร์ พร้อมทั้งลงโปรแกรมฮาร์ดแวร์และซอฟต์แวร์** **ติดต่อ…**โทร. ๐๘๖-๔๙๕๑๓๑๖ หรือ อีเมล์ eakkapongkaewma@gmail.com

**นางสาวเพ็ญญาณี เสาเกลียว** อายุ ๒๑ ปี **วุฒิ** ปวช. พิการร่างกาย-เดินได้ (แขนขวาไม่มีถึงข้อศอก) **ต้องการทำงานทางด้านธุรการ งานประชาสัมพันธ์ คีย์ข้อมูลต่างๆ ใน กทม. งานทั่วไปหรืองานตามความเหมาะสม** สามารถเริ่มงานได้ต้นเดือนมีนาคม **สามารถใช้งานคอมพิวเตอร์ได้ ติดต่อ…**โทร. ๐๘๓-๒๓๒๑๘๗๘ หรือ อีเมล์ inongmeng@outlook.com

**นางสาวกุสุมาลย์ นาบำรุง** อายุ ๓๖ ปี **วุฒิ**ปริญญาตรี พิการร่างกาย-เดินได้ **ต้องการทำงานทางด้านธุรการ ประสานงานต่างๆ** **สามารถใช้คอมพิวเตอร์ได้ดี** **ติดต่อ…**โทร. ๐๙๓-๗๗๐๙๗๒๘ หรือ อีเมล์ Kusumal.na@hotmail.co.th

**นางสาวสมใจ สระทองแก้ว** อายุ ๔๔ ปี **วุฒิ** ป.๖ พิการร่างกาย-เดินได้ (นิ้วมือขวาขาด ๓ นิ้ว)  **ต้องการงานทั่วไป งานต่างๆ ตามความเหมาะสม ติดต่อ…**โทร. ๐๙๕-๙๕๓๒๑๙๘

**นายรณชัย คำภา** อายุ ๒๗ ปี **วุฒิ** ม.๓ พิการร่างกาย-เดินได้ (นิ้วมือขาด ๔ นิ้ว) **ต้องการงานทางด้านคอมพิวเตอร์ งานช่างทั่วไป หรืองานช่างเทคนิคต่างๆ** **สามารถใช้คอมพิวเตอร์เบื้องต้นได้** **ติดต่อ…**โทร. ๐๙๘-๘๓๕๖๘๖๐ หรือ อีเมล์ ronnachai0914@gmail.com

**นายพีรพล ดีนาน** อายุ ๒๒ ปี **วุฒิ** ม.๓ **พิการทางด้านร่างกาย-เดินได้ (แขนขวาอ่อนแรง ใช้งานแขนขวา ได้ ๓๐ เปอร์เซ็นต์)** **ต้องการทำงานทางด้านเอกสาร คีย์ข้อมูล งานประสานงานต่างๆ** **สามารถใช้คอมพิวเตอร์ได้ มีมนุษยสัมพันธ์ดี** **ติดต่อ…**โทร. ๐๖๔-๒๒๗๓๖๙๘ หรือ อีเมล์ savemylif@gmail.com

**นางสาวศรีโสภา มีรอด** อายุ ๔๓ ปี **วุฒิ**ปริญญาตรี พิการร่างกาย-เดินได้ (แขน/ขา ซีกซ้ายอ่อนแรง) **ต้องการงานทางด้ายบุคคล การจัดการ จัดซื้อจัดจ้าง หรืองานต่างๆ ตามความเหมาะสม ติดต่อ…**โทร. ๐๘๗-๔๐๐๘๗๗๖ หรือ อีเมล์ sisopa@gmail.com

**นางสาวนวพร ทัพเอี่ยม** อายุ ๒๑ ปี **วุฒิ** ม.๖ พิการตาบอด ๑ ข้าง **ต้องการทำงาน Operator หรือ Call Center หรืองานอื่นๆ ตามความเหมาะสม** **มีความสามารถทาด้านภาษาอังกฤษ** **ติดต่อ…**โทร. ๐๙๐-๘๖๑๒๒๙๘ หรือ อีเมล์ Jomjamswan.06@gmail.com

**นายภาณุเดช อุตมะมุณีย์** อายุ ๓๕ ปี **วุฒิ**ปริญญาตรี พิการทางด้านร่างกาย สามารถเดินได้ **ต้องการทำงานด้านธุรการ ประสานงาน** สามารถใช้กล้อง DSLR ได้ แก้ปัญหาเฉพาะหน้าเกี่ยวกับระบบปฎิบัติการ Android และ iOS ได้ มีความรับผิดชอบและตรงต่อเวลา มีมนุษยสัมพันธ์ที่ดี อัธยาศัยดี **ติดต่อ...**โทร. ๐๘๑-๗๑๐๔๗๖๕ หรือ อีเมล์ panuphat.uttamamunee@hotmail.com

**นายวรเทพ ชุ่มเน็น** อายุ ๔๐ ปี **วุฒิ** ปวส. พิการร่างกาย-เดินได้ **ต้องการงาน Past-Time หรืองานตามความเหมาะสม ติดต่อ…**โทร. ๐๘๖-๘๑๘๖๔๘๘

**นายศวัส สมัยตรี** อายุ ๒๒ ปี **วุฒิ** ป.๖ พิการเคลื่อนไหว-เดินได้ **ต้องการงานเปลี่ยนงาน ทำงานด้านคอมพิวเตอร์ บันทึกข้อมูลต่างๆ** สามารถ**ใช้โปรแกรม Microsoft Office ได้ ขับรถไปทำงานได้**

**ติดต่อ…**โทร. ๐๘๔-๗๐๙๗๘๑๘, ๐๘๔-๗๐๙๗๘๑๐ หรือ อีเมล์ big-loveu3@hotmail.com

**นางสาวปราณี ศาลางาม** อายุ ๒๒ ปี **วุฒิ** ม.๖ พิการทางการได้ยิน **ต้องการงานทางด้านธุรการ ประสานงานทั่วไป** **ติดต่อ…**โทร. ๐๙๒-๙๓๘๒๖๕๔ หรือ อีเมล์ Pranee1994.20@gmail.com

**นางสาวการะเกตุ จันทร์กลิ่น อายุ ๓๑ ปี** **วุฒิ**ปริญญาตรี พิการทางด้านร่างกาย-เดินได้ **ต้องการงานทางด้านธุรการ งานบุคคลหรืองานอื่นๆ ตามความเหมาะสม** **สามารถใช้คอมพิวเตอร์ได้** **ติดต่อ…**โทร. ๐๙๑-๗๖๗๒๒๔๑ หรือ อีเมล์ tukta-jaa@hotmail.com

**ทำด้วยใจไม่หวังสิ่งตอบแทน!ชื่นชมจิตอาสาสานฝันผู้พิการ แต่งหน้า-ถ่ายพรีเวดดิ้งให้ ฟรี!**


๒๕ ม.ค. ๖๐  ที่บริเวณกลางทุ่งนา อ.โพธิ์ทอง จ.อ่างทอง **พบกลุ่มช่างแต่งหน้า ทำผม ถ่ายภาพพรีเวดดิ้งให้ผู้พิการ พร้อมกับให้ยืมชุดเจ้าบ่าวเจ้าสาวใส่งานแต่งฟรี โดยเจ้าสาว เป็นผู้พิการกระดูกผิดรูป ทั้งตัวตั้งแต่กำเนิด** ไม่สามารถเดินได้  ชื่อ นางจรูญศรี  ศรีมันตะ อายุ ๓๘ ปี  เจ้าบ่าวชื่อ นายบัญชา สาบุญธรรม อายุ ๖๙ ปี  โดยทั้งคู่เป็นชาว จ.ยโสธร

**โดยนางจรูญศรี เล่าว่า ตนและสามี อยู่กินกันมาตั้งแต่ปี ๒๕๔๙ จนถึงปัจจุบันเป็นเวลา ๑๑ ปี ไม่เคยมีพิธีแต่งงาน ตนมีความใฝ่ฝัน อยากเป็นเจ้าสาว แต่ติดขัดทั้งสภาพร่างกาย และค่าใช้จ่ายในการจัดงาน   กระทั่งไปเจอเพจ "นางฟ้าซาลอน" ซึ่ง ทางเพจระบุว่า** เป็นจิตอาสารับบริการแต่งหน้า ทำผมให้กับ ผู้ป่วยติดเตียง และผู้พิการ แม้กระทั่งผู้เสียชีวิต รวมถึงผู้ที่ขาดแคลนทุนทรัพย์ โดยมีผู้ใช้บริการจำนวนมาก และดีใจมากที่มีการตอบรับกลับมา จึงเดินทางมาจาก จ.ยโสธร มาที่ร้าน อังคณา สตูดิโอ ที่ ต.ศาลาแดง อ.เมือง จ.อ่างทอง **จึงได้พบกับ น.ส.อังคณา บุญนำ อายุ ๓๔ ปี เจ้าของร้าน ซึ่งได้ให้ชุดเจ้าบ่าวและเจ้าสาว ยืมใส่ฟรีโดยไม่คิดเงินและยังให้ไปใส่ในวันแต่งงานฟรี** ในวันที่ ๑๕ ก.พ. ที่จ.ยโสธร พร้อมถ่ายภาพพรีเวดดิ้งให้ฟรี และยังมีช่างแต่งหน้า ทำผมคือ นายฤชวีพัฒน์  จิราวัฒน์มงคล อายุ ๓๓ ปี  หรือ กอล์ฟฟี่  เจ้าของเพจ นางฟ้าซาลอน เดินทางมาจาก อ.หัวหิน จ.ประจวบคีรีขันธ์ มาช่วยแต่งหน้าให้ เจ้าสาวผู้พิการในครั้งนี้

**นางจรูญศรี กล่าวต่อว่า ตนและสามี รู้สึกมีความสุขที่ฝันเป็นจริง และขอขอบคุณ ทางทีมงาน ซึ่งเป็นกลุ่มจิตอาสา สานฝันให้ตนและสามี โดยไม่เสียค่าใช้จ่ายใดๆ ทั้งสิ้น** และไม่แสดงความรังเกียจตน ที่มีความพิการ โดยในวันที่ ๑๕ ก.พ. ตนและสามีจะจัดงานแต่งงานแบบเรียบง่ายผูกข้อไม้ข้อมือ ที่ จ.ยโสธร

**ด้าน นายฤชวีพัฒน์ช่างแต่งหน้า ทำผม กล่าวว่า ตนเป็นช่างตัดผม และแต่งหน้า  มีร้าน ทำผมแต่งหน้า ที่ อ.หัวหิน จ.ประจวบคีรีขัน  และได้บริการตัดผมให้กับผู้ป่วยติดเตียง รวมทั้งแต่งหน้าให้ผู้พิการ และยากไร้ ตามจังหวัดต่างๆ โดยไม่มีค่าใช้จ่าย  ทำมาตลอดเป็นเวลา ๘ ปีแล้ว โดยมีความตั้งใจจะใช้อาชีพของตัวเองดูแลและช่วยเหลือสังคม** วันนี้ตนเองได้แต่งหน้าให้กับทางเจ้าบ่าวและเจ้าสาว ร่วมกับ น.ส.อังคณา เจ้าของร้าน อังคณา สตูดิโอ ได้รวมตัวกัน บริการ แต่งหน้า ทำผม  และถ่ายพรีเวดดิ้ง รวมถึงการจัดหาชุดเจ้าสาวและเจ้าบ่าว โดยทั้งหมดไม่มีค่าใช้จ่ายใดๆ ทั้งสิ้น ซึ่งสร้างความสุขใจและประทับใจให้กับพวกเรา **โดยทุกสิ่งทุกอย่างที่ทำลงไป ทำด้วยใจไม่หวังสิ่งตอบแทน และจะทำอย่างนี้ตลอดไป** (แนวหน้าออนไลน์/มูลนิธิพัฒนาคนพิการไทย ๒๕ ม.ค.๖๐)

**เชิญคนพิการอบรมคอมพิวเตอร์ ๒ หลักสูตร...ฟรี**

  **    **

มูลนิธิส่งเสริมและพัฒนาคนพิการ ๗๘/๑๗ หมู่ ๑ ซอยสถานสงเคราะห์ ถนนติวานนท์ ตำบลบางตลาด อำเภอปากเกร็ด จังหวัดนนทบุรี ๑๑๑๒๐ **เปิดอบรมคอมพิวเตอร์ ๒ หลักสูตร คือ คอมพิวเตอร์สำนักงาน และคอมพิวเตอร์กราฟฟิก หลักสูตรละ ๖ เดือน รวมเป็น ๑ ปี โดยผู้เรียนไม่เสียค่าใช้จ่ายใดๆ ทั้งสิ้น**

กำหนดรับสมัครนักเรียนคอมพิวเตอร์สำนักงาน และคอมพิวเตอร์กราฟฟิก **ตั้งแต่วันนี้หมดเขตรับสมัครวันที่ ๒๘ เมษายน ๒๕๖๐** โดยจะแจ้งรายชื่อผู้มีสิทธิ์เข้ารับการฝึกอบรมให้ทราบภายหลัง **สอบถามและขอรับใบสมัครโครงการฝึกอบรมคอมพิวเตอร์สำหรับผู้พิการได้ที่ มูลนิธิส่งเสริมและพัฒนาคนพิการ** **โทร..**๐๒-๕๘๒-๒๘๙๘, ๐๒-๙๖๒-๓๗๓๘ **โทรสาร.**๐๒-๕๘๒-๒๘๙๗ **อีเมล์** : pwdinth@hotmail.com (มูลนิธิส่งเสริมและพัฒนาคนพิการ/มูลนิธิพัฒนาคนพิการไทย ๐๘ ส.ค.๕๙)



มูลนิธิพัฒนาคนพิการไทย   
 เลขที่ ๒๓ ชั้น ๒ ถ.วิสุทธิกษัตริย์ แขวงบางขุนพรหม เขตพระนคร กทม. ๑๐๒๐๐

โทร. ๐ ๒๒๘๑ ๙๒๘๐ โทรสาร ๐ ๒๒๘๑ ๙๒๗๐

http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)

**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ